EUROOPA KOMISJON Strasbourg, 22.11.2022 COM(2022) 668 final 2022/0393(NLE) Ettepanek: NÕUKOGU MÄÄRUS, millega luuakse turukorrektsioonimehhanism kodanike ja majanduse kaitsmiseks ülemäära kõrgete hindade eest



2022/0393 (NLE) Ettepanek: NÕUKOGU MÄÄRUS, millega luuakse turukorrektsioonimehhanism kodanike ja majanduse kaitsmiseks ülemäära kõrgete hindade eest 1. ETTEPANEKU TAUST Käesoleva ettepanekuga luuakse ajutine ja hoolikalt sihitud reguleeriv instrument selleks, et tegeleda äärmuslike hinnatõusudega, mida põhjustavad gaasi hulgimüügiturgude hinnakujundusmehhanismide puudused, ning hoida ära oluline kahju liidu majandusele. a) Ukraina kriisist tingitud enneolematu hinnatõus ja tõsine majanduslik kahju Venemaa põhjendamatu sõjaline agressioon Ukrainas ja energiatarnete relvana kasutamine on tekitanud enneolematu energiakriisi, mis mõjutab eelkõige liitu. See on toonud energiahindade järsu tõusu, vedanud inflatsiooni kasvu ja seadnud ohtu meie energiavarustuse kindluse. Venemaa on tekitanud tahtlikult tarnehäireid ja trikitanud tarnetega ning see on mõjutanud Euroopa maagaasihindu ja energiaturgude hinnakujunduse tasakaalu. Venemaa otsus lõpetada tarned Nord Stream 1 torujuhtme kaudu ja katkestada tarned mitmesse ELi liikmesriiki, Nord Stream 1 ja 2 torujuhtme sabotaaž ning vajadus leida kiiresti uued tarneallikad ja -marsruudid on viinud selle kriisi uude etappi. EL on võtnud kohustuse järk-järgult täielikult kaotada sõltuvus Venemaa fossiilkütustest, nagu on sätestatud komisjoni REPowerEU kava käsitlevas 18. mai 2022. aasta teatises, vähendades nõudlust, kiirendades taastuvate energiaallikate kasutuselevõttu ja asendades Venemaa gaasi energiaplatvormi kaudu usaldusväärsete partnerite muude tarnetega. Venemaa osa torujuhtmegaasi impordis kogu ELi gaasiimpordist on juba vähenenud 41 %-lt 2021. aasta septembris 9 %-le 2022. aasta septembris. Kuigi turud olid juba reageerinud gaasihindade märkimisväärsele tõusule alates Venemaa Ukraina-vastase agressiooni algusest, tõusid maagaasi hinnad enneolematusse kõrgusse ja jõudsid 2022. aasta augusti teiseks pooleks kõigi aegade kõrgeimale tasemele. Eelmise kümne aasta hinnad olid jäänud vahemikku 5–35 eurot/MWh, aga nüüd jõudsid Euroopa maagaasi hinnad tasemele, mis olid 1000 % kõrgemad kui liidu varasemad keskmised hinnad. Hollandi börsi TTF gaasifutuurid (kolmekuised / kvartaalsed tooted), millega kaubeldakse ICE Endexi börsil, jõudsid tasemele 350 eurot/MWh, EEXil kaubeldav TTFi järgmise päeva gaasi turuhind oli 316 eurot/MWh, ilma et kaubeldavad mahud oleksid oluliselt muutunud. Järgmise kuu hinnad tõusid tunduvalt üle 200 euro/MWh ja jõudsid 26. augustil 2022 kõrgeimale tasemele peaaegu 314 eurot/MWh. Kahel järjestikusel nädalal, 18. augustist kuni 31. augustini 2022, oli järgmise kuu hind kõrgem kui 225 eurot/MWh. Kõrgeim hinnatase saavutati ühel nädalal – viiel järjestikusel kauplemispäeval – 22.–26. augustil 2022, mil oldi väga lähedal hinnale 265 eurot/MWh või ületati see. Ajavahemikul 22.–31. august 2022 oli TTFi hetkehinna ja veeldatud maagaasi (edaspidi „LNG“) hindade vahel üle 57 euro/MWh. 2022. aasta 22.–26. augusti nädala viimasel kolmel päeval oli hinnaerinevus TTFi hetkehinna ja LNG võrdlushindade vahel üle 58 euro/MWh. See oli enneolematu lahknevus TTFi hindade ja maailmaturu hinda kajastavate LNG hindade vahel. Pärast 2022. aasta augusti äärmuslikke kõrgusi langesid hinnad järgnevatel nädalatel alla 220 euro/MWh ega ole seda taset enam ületanud. Selline äärmuslik hinnatõus peaaegu kahe nädala jooksul oli Euroopa majandusele väga kahjulik. Gaasi kasutatakse laialdaselt paljudes ELi majandussektorites alates VKEdest kuni suurtööstusteni välja, eriti sellistes gaasimahukates tööstusharudes nagu keraamika-, klaasi-, väetise-, tselluloosi- ja paberi- ning keemiatööstus. Ülikõrged maagaasihinnad umbes 350 eurot/MWh, mida augustis näha oli, avaldavad liidu majandusele suurt negatiivset mõju isegi lühikese aja jooksul; nende mõju kandub üle elektrihindadele ja suurendab üldist inflatsiooni. Ülikõrged hinnad tähendavad varalist kahju ja riske energiatarbijatele ja -tarnijatele ning gaasi varustuskindlusele ja elektriturgudele. Tarbijad olid täielikult äärmuslike hinnatõusude meelevallas, mida põhjustasid piirkondlike tarnevõimsuste kitsaskohad. Kuna maksimaalne võimsus oli saavutatud, ei oleks edasine hinnatõus enam uusi gaasitarneid juurde toonud. Venemaa agressioon Ukraina vastu mõjub kogu liidu majandusele jätkuvalt negatiivselt, tuues kaasa väiksema majanduskasvu ja suurema inflatsiooni kui eeldati komisjoni kevadprognoosis. Aastane keskmine inflatsioon peaks saavutama 2022. aastal ajalooliselt rekordilise taseme, jõudes euroalal 7,6 %-ni ja ELis 8,3 %-ni, enne kui see taandub 2023. aastal vastavalt 4,0 %-le ja 4,6 %-le. Liidu 2022. aasta suvise majanduse vaheprognoosi kohaselt peaks liidu majandus kasvama 2022. aastal ainult 2,7 % ja 2023. aastal 1,5 %. Euroala majanduskasv peaks 2022. aastal olema 2,6 % ning kahanema 2023. aastal 1,4 %-ni; nii mõneski riigis on oodata majanduslangust. Arvestades seda, kui väikesed on praegu Venemaa maagaasivood Euroopasse – need on juba vähenenud 9 %-ni ELi gaasijuhtmete koguimpordist, ning väljavaadet, et need ei tõuse sõjaeelsele tasemele, on gaasi- ja finantsturgude olukord ELis endiselt keeruline. Gaasi tarne- ja transpordimarsruutide enneolematu muutus koos turu- ja hinnakujundusinstrumentidega, mis ei olnud mõeldud kasutamiseks tarnešoki olukorras, seab Euroopa tarbijad ja ettevõtjad ilmsesse ohtu, et tulevikus tekivad majanduslikult kahjulikud ülikõrgete gaasihindade episoodid. Ettearvamatud sündmused, nagu õnnetused või torujuhtmete sabotaaž, mis katkestavad gaasitarneid Euroopasse või suurendavad järsult nõudlust, võivad ohustada varustuskindlust. Ootamatu nappuse kartusest tingitud turupinged ja närvilisus püsivad tõenäoliselt ka pärast seda talve ja jätkuvad järgmisel aastal, kuna tarnešokiga kohanemine ning uute tarnesuhete ja taristu loomine võtab eeldatavasti aega aasta või rohkemgi. b) Muutunud TTFi ja turuolukord – hinna võrdlusaluste asjakohasuse muutus Hinnakujundussüsteem Hollandi gaasibörs TTF on kauplemispunkt või virtuaalne kauplemispunkt või nn sisend-/väljundsüsteem, mille kaudu võrgukasutajad saavad üksteisele gaasiülekandeid teha. Kauplemispunkti haldab tavaliselt ülekandesüsteemi haldur või muu liikmesriigi määratud üksus, kes tegeleb registreerimisega gaasi omandiõiguse üleandmiseks võrgu kasutajate vahel. Kauplemispunktides võib tarnimise eesmärgil kaubelda mitmesuguste toodetega, sealhulgas virtuaalselt või füüsiliselt (kus gaas tuleb tarnida teatavasse füüsilisse punkti). Kauplemispunktidel on oluline roll maagaasisüsteemi stabiilsuse hoidmisel, kuna nad võimaldavad gaasi ülekandmist turuosaliste vahel ja on seetõttu gaasituru kese. Euroopas on mitmesuguseid kauplemispunkte, neist peamised on: TTF (NL) Hollandis, Trading Hub Europe (THE) Saksamaal, Gas exchange point - North (PEG) Prantsusmaal, Zeebrugge (Beach) ja ZTP Belgias, Virtual Trading Point (VTP) Austrias, Punto di Scambio Virtuale (PSV) Itaalias, Virtual Trading Point (VTP) Tšehhis, Virtual Balancing Point (PVB) Hispaanias ja National Balancing Point (NBP) Ühendkuningriigis. TTFi futuuride hind on ELi hinnakujundussüsteemi jaoks eriliselt tähtis Kauplemispunktides kaubeldakse kas börsiväliselt (OTC) või börside kaudu, kusjuures kauplemispunkt on üleandmise koht, kus gaasi portfellide vahel vahetatakse. TTFiga seotud kõige likviidsem toode on Hollandi TTFi gaasifutuur, mis tarnitakse kuu jooksul ja millega kaubeldakse ICE Endexi börsil, samas kui nn hetketurul, st päevase või lühema kestusega toodete turul, on kõige likviidsem turg Euroopa energiabörs (EEX). TTF on virtuaalne kauplemispunkt, millega on seotud nii hetkelepingud kui ka futuurlepingud. TTFiga seotud tooteid (st lepingud TTFiga kui tarnekohaga) pakutakse börsidel ja neid on tavaliselt alates lühiajalistest toodetest (nt päevasisesed, järgmise päeva, järgmise nädala lepingud) kuni sellisteni, mille tarneaeg on mitme aasta pärast. Seoses sellega võib eristada alljärgnevaid turge. Hetketurud (päevasisesed ja järgmise päeva turud) on koht, kus ülekandesüsteemi haldurid hoiavad võrgus füüsiliselt tasakaalu, mis on varustuskindluse tagamiseks hädavajalik. Samuti on see koht füüsiliselt tarnitavate tehingute jaoks, kus turuosalised tasakaalustavad oma gaasiportfelle vastavalt nõudluse ja pakkumise muutustele, mis tulenevad näiteks ilmastikutingimustest või ülekoormusest. Energiavarustuskindluse riskide ja päevaturgude tasakaalustamisega tegelemine ei ole käesoleva ettepaneku teema.

Tuletisinstrumentide turud, kus kaubeldakse eelkõige lepingutega, mis käsitlevad gaasi tarnimist tulevikus (nt järgmised kuud või hiljem), on gaasiettevõtjate jaoks väga olulised, et maandada oma finantsriske gaasi ostmisel volatiilsetelt turgudelt. Stabiilsemad tuletisinstrumentide pikaajalised hinnad annavad ka hinnasignaale, et keskkond on taristuinvesteeringute tegemiseks usaldusväärne. Sekkumine tuletisinstrumentide ja futuuride turgudel võib mõjutada ka finantsstabiilsust. Hinnateabeagentuurid jälgivad järgmise päeva turgude tegevust ja avaldavad indeksid, sealhulgas TTFiga seotud indeksid, millele tavaliselt viidatakse lepingutes. TTFi järgmise kuu võrdlushinnad on need, millele lepingutes sageli viidatakse. Pikemaajalistes lepingutes sisalduvates hinnavalemites võib omakorda kasutada TTFiga seotud indekseid, mis rajanevad TTFi hetkelepingute või futuurlepingute hinnal. Peamiselt on selle põhjuseks asjaolu, et viimastel aastatel on TTFi peetud gaasihindade kõige usaldusväärsemaks lähtealuseks ELi tasandil, isegi väljaspool TTFi kauplemispunkti piirkonda. Börsidel on tavaliselt nn kliiringukojad, mis juhivad vastaspoole riske, sest tehinguid tehakse ilma vastaspoolt teadmata. TTF on ELi kõige likviidsem kauplemispunkt ja seal kujunenud hinnast on saanud Euroopa gaasihindade laialt levinud võrdlusalus, mida kasutatakse Euroopa gaasikaubanduse peamise kauplemis- ja riskijuhtimisinstrumendina. Viimastel aastatel on TTFi indekseid Euroopas kasutatud Euroopa maagaasihindade lähtealusena. See oli tingitud kauplemiskeskuse erilisest geograafilisest asukohast, kuhu sai maagaasi tuua mitmest allikast, sealhulgas Hollandi enda Groningeni gaasiväljadel toodetud gaasi, Norra gaasi, LNG-d ja suuri gaasikoguseid Venemaalt. Viimane tuleb nüüd asendada muude kolmandate riikide tarnijatega. Turuosalised on ajalooliselt kasutanud TTFi kogu Euroopa maagaasi lähtealuse võrdlushinnana ja seda on peetud kogu turgu esindavaks. Turuandmete kohaselt läbis TTFi kauplemispunkti 2022. aasta esimese kaheksa kuu jooksul kokku ligikaudu 80 % maagaasist, millega kaubeldi Euroopa Liidus ja Ühendkuningriigis (sama osakaal nagu 2021. aastal sel perioodil). Turuhinnangute järgi suurenes börsipõhise kauplemissüsteemi kaudu kauplemise osakaal TTFil 2022. aasta esimese kaheksa kuu jooksul 70 %ni. Ice ENDEX ja ECC B.V. on Hollandi gaasituru börsioperaatorid. Tõendid hinnakujunduse häirete kohta, millega kaasneb ülemäärane hinnatõus Venemaa provotseerimata agressioon Ukraina vastu ja energia relvana kasutamine Venemaa poolt avaldavad Euroopa maagaasiturgudele märkimisväärset struktuurset mõju ning on põhjalikult muutnud Euroopasse suunduvate tarnete päritolu ja gaasivoogude liikumist ELis. Venemaa põhjustatud gaasitarnehäirete tõttu on Vene torujuhtmete kaudu ELi suunduvate tarnete osakaal maagaasi koguimpordis käesoleval aastal vähenenud 40 %-lt 9 %-le. Muudest allikatest pärit gaasivoogude edastamiseks vajalikku taristut ei ole veel jõutud kasutusele võtta. Praegu otsitakse nii torujuhtmegaasi kui ka LNG puhul lahendusi mitmele taristuga seotud kitsaskohale, et kohaneda uue turuolukorraga vastavalt kavale „REPowerEU“. Olukorras, kus on tekkinud tarnešokk ja töötatakse välja uusi tarnemarsruute, tekitavad Loode-Euroopa gaasisüsteemi puhul ilmnenud märkimisväärsed taristupiirangud nii torujuhtmete läbilaskevõime (lääne-ida suunal) kui ka LNG taasgaasistamisvõimsuse osas ülejäänud Euroopa hinnakujundusmehhanismi jaoks uusi probleeme. Need taristupiirangud on juba kriisi algusest alates aidanud kaasa gaasihindade üldisele tõusule. Taristuga seotud kitsaskohad kõnealuses piirkonnas olid üheks teguriks, mis aitab selgitada sel suvel ilmnenud üha kasvavaid erinevusi TTFi tulevikuhinna ja LNG maailmaturuhinna vahel. Kui varem peeti TTFi tulevikuhinda paljudes Euroopa piirkondades alati heaks ja usaldusväärseks gaasihindade näitajaks, siis praegu ei saa seda näitajat teatavates riikides – eelkõige paigus, kus on hõlpsam juurdepääs LNG-le ja muudele gaasiallikatele võrreldes riikidega, kus puudub juurdepääs veeldatud maagaasile ning kus läbilaskevõime kitsaskohad ei võimalda teha lisatarneid – alati enam asjakohaseks ja usaldusväärseks pidada. Kogu Euroopa turgu mõjutava hinnakujundusmehhanismi tõrgetest annab selget tunnistust asjaolu, et alates 2022. aasta aprillist ei võta teised Euroopa piirkondlikud kauplemispunktid ja professionaalsed indeksikoostajad (edaspidi „hinnaaruandlusasutused“) TTFi tulevikuhinda LNG impordi hinnangulise hinna määramisel enam arvesse. Tavaolukorras, nagu seda olid viimased kümme aastat, mil TTFi maagaasihind oli enimkasutatav hinnanäitaja Euroopas, on TTFi hinna ja LNG hinnaerinevus olnud väiksem ja isegi negatiivne. 2022. aasta augustis täheldatud ebaharilikud erinevused TTFi hinna ja muudes piirkondlikes kauplemispunktides kujunenud hindade vahel on selge märk sellest, et TTF ei pruugi enam täpselt kajastada turuolukorda väljaspool Loode-Euroopat, kuna TTFi kõrged hinnad ei ole kooskõlas kogu ELi turu põhinäitajatega. Seepärast on määrusega [XXXX/2022] loodud liidu tasandil uus ja usaldusväärsem LNG võrdlusalus, mille Euroopa Liidu Energeetikasektorit Reguleerivate Asutuste Koostöö amet (ACER) peaks välja töötama 1. märtsiks 2023. Loode-Euroopa turul valitseva gaasinappuse tingimustes mõjutab lepingute indekseerimine TTFi alusel liigselt teisi piirkondlikke turge väljaspool Loode-Euroopat. Taristu kitsaskohad on põhjustanud märkimisväärseid ja enneolematuid erinevusi TTFi, riiklike gaasikauplemispunktide ja LNG hindade vahel. Seni kuni Loode-Euroopa taristu kitsaskohti ei suudeta kõrvaldada, mõjutavad need hinnakujundust ning avaldavad jätkuvalt ulatuslikku ja ebaproportsionaalset mõju Euroopa maagaasiturgudele ja majandussektorile. Kui torujuhtmegaasivood ja LNG terminalid töötavad maksimaalsel võimsusel ja varustuskindlus on tagatud, ei suuda mis tahes täiendav hinnatõus, mis ületab ülemaailmset maagaasihinda, millele on lisatud LNG veoste Mandri-Euroopasse suunamiseks vajalik marginaal, ligi meelitada uusi gaasikoguseid, vaid kajastab taristu kitsaskohti. Kauplejad ja energiaettevõtted võivad sellist olukorda kasutada hindade tõstmiseks, mis tekitab kahju kogu liidule. Üheks näiteks on 2022. aasta augusti kaks viimast nädalat, mil maagaasi hind tõusis 300 eurot/MWh ületava rekordtasemeni, ja Mandri-Euroopa kauplemispunktides (nt TTF) pakutav hind oli LNG hinnast 70 eurot/MWh kallim (st TTFi hind oli veeldatud maagaasi hinnast (vastavalt Loode- ja Edela-Euroopa keskmisele LNG hetkehinnaindeksile) kuni 25 % kõrgem. Sellises olukorras võib väita, et TTFi indeks ei suuda Euroopa gaasihindu enam piisavalt hästi kajastada. Kuna kogu Euroopas lähtutakse lepingute sõlmimisel TTFi hinnast, on tekkinud olukord, kus mujal kui Kesk- ja Ida-Euroopas asuvad tarbijad on sunnitud maksma kõrgemat hinda, ehkki ülemaailmsetel turgudel on hind oluliselt madalam. Sellises olukorras ei olnud TTFi äärmuslikult kõrgele kerkinud hind, mille peamiseks põhjuseks olid Kesk-Euroopa gaasiläbilaskevõime kitsaskohad, paljude Euroopa klientide jaoks enam tüüpiline ning leiti, et see on ülemäära kõrge ja ei kajasta turu tasakaalu. Augustikuised hinnaerinevused TTFi ja muude piirkondlike kauplemispunktide vahel näitavad, miks TTF ei pruugi väljaspool Loode-Euroopat enam olla turuolukorra kajastamiseks sobiv näitaja, kui turud seisavad silmitsi taristupiirangutega. Kui Loode-Euroopa turul peaks tekkima gaasinappus, avaldab lepingute sidumine TTFi indeksiga põhjendamatut mõju väljaspool Loode-Euroopat asuvatele muudele piirkondlikele turgudele (kus turutingimused on soodsamad). Eeldatavasti jääb see olukord kogu 2023. aasta jooksul samaks. Pikemas perspektiivis on gaasihindade erinevused piirkondlike kauplemispunktide vahel võimalik kõrvaldada, tehes märkimisväärseid investeeringuid gaasivõrkudevahelistesse ühendustesse ja LNG terminalidesse. Investeeringud taastuvallikatest toodetud ja vähese CO2-heitega elektritootmisse võimaldavad elektrihinna gaasihinnast püsivalt lahti siduda ja vähendavad survet gaasihindadele olukorras, kus gaasi napib. Eelkõige peaks tekkinud probleeme leevendama uus LNG taristu, mis on kavas kasutusele võtta käesoleva aasta lõpus või 2023. aasta esimestel kuudel. Loodetavasti aitab TTFi ja muude ELi kauplemispunktide hinnavahet piirata LNG taristu (nt ujuvhoidlate taasgaasistamisseadmed) kavandatud kasutuselevõtt, mis peaks vähendama gaasitaristu kitsaskohti ELi loodeosas. Seetõttu peaks sekkumine olema ajutine. Siiski võib vähemalt tuleval aastal nähta tungivat vajadust korrigeerida ELi teatavate osade puhul ülekoormuse kitsaskohtade ajutist mõju, mille põhjuseks on ajaloolise tasakaaluga seotud ulatuslikud struktuursed muutused 40 % Euroopasse toodava maagaasi päritolus ajal, mil TTFi hinnad ei pruugi kajastada maagaasi pakkumise ja nõudluse tingimusi ülemaailmsel tasandil. Euroopa turgudel kasutatavad vahendid ei olnud ette nähtud ega välja töötatud selleks, et tulla toime praeguse turuolukorraga, mida iseloomustab ulatuslik tarnešokk ja energia relvana kasutamine Venemaa poolt, mistõttu EL peab maksma gaasi eest varasemast kõrgemat hinda. Ka Euroopa elektriturg ei olnud valmis selliseks kriisiks, kus gaasihindade erakordne kasv on kaasa toonud kõrged elektrihinnad, mis võimaldavad väiksemate piirkuludega tootmistehnoloogia kasutajatel saada ennenägematut tulu. Tuginedes nõukogu poolt 6. oktoobril 2022 vastu võetud määrusele, mis käsitleb kõrgete energiahindadega seotud erakorralist sekkumist, töötab komisjon praegu välja ettepanekut, mille eesmärk on elektrihinnad struktuurselt lahti siduda ja mis on kavas esitada 2023. aasta esimeses kvartalis. II. Käesoleva ettepaneku eesmärgid TTFi ebaharikult kõrged hinnad ja nende mõju maagaasihindade üldisele tasemele Euroopas on poliitilisel tasandil kaasa toonud mitmesuguseid üleskutseid kiireks ja ajutiseks sekkumiseks. Oma 5. oktoobri 2022. aasta resolutsioonis „ELi reaktsioon energiahindade tõusule Euroopas“ nõudis Euroopa Parlament, et TTFi toimimise osas tuleb võtta meetmeid, ning leidis, et need meetmed võiksid hõlmata TTFi suhtes ülemääraste hinnakõikumiste korral kauplemise peatamise mehhanismi kohaldamist ja hinnalagede kehtestamist. Energeetikaministrite mitteametlikul kohtumisel 12. oktoobril paluti komisjonil esitada meetmed solidaarsuspüüdluste koordineerimiseks, energiavarustuse tagamiseks, hinnataseme stabiliseerimiseks ning kõrgete energiahindadega kodumajapidamiste ja ettevõtete toetamiseks. Oktoobris esitatud ettepanekus tegi komisjon ülemääraste maagaasihindadega seotud probleemi lahendamiseks ettepaneku võtta vastu nõukogu meede, millega kehtestatakse maksimaalne dünaamiline hind, millega maagaasitehingud võivad teatavatel tingimustel TTFi hetketurgudel toimuda. Negatiivsete mõjude vältimiseks peaks meede võimaldama teha börsiväliseid gaasitehinguid ning see ei tohiks mõjutada ELi gaasivarustuskindlust ega ELi-siseseid gaasivooge, suurendada gaasitarbimist ega mõjutada energiatuletisinstrumentide turgude stabiilsust ja nõuetekohast toimimist.

Euroopa Ülemkogu kutsus oma 20.–21. oktoobri 2022. aasta järeldustes üles tegema kiiresti konkreetsed otsused teatavate lisameetmete kohta, mis muu hulgas hõlmasid maagaasitehingute ajutist dünaamilist hinnakoridori, et viivitamata vähendada perioode, mil gaasihinnad on ülemäära kõrged, olles eelnevalt hinnanud sellise mehhanismi mõju olemasolevatele lepingutele ning võttes arvesse erinevaid energiaallikaid ja riikides valitsevaid olusid. Käesolevas määruses kavandatud turukorrektsioonimehhanismi peamine eesmärk on vältida äärmiselt kõrgeid gaasihindu, mis võivad osaliselt olla tingitud ebatõhusatest hinnakujundusmehhanismidest. Käesoleva määruse peamine eesmärk ei ole sekkumine hindadesse, mis kajastavad õiglaselt nõudlust ja pakkumist. Seda põhjusel, et hinnasignaalidel on oluline roll, et ligi meelitada kolmandatest riikidest pärit maagaasitarneid, mida EL vajab selleks, et säilitada varustuskindlus ja majanduslik jõukus. III. Käesoleva ettepaneku põhielemendid Kavandatav turukorrektsioonimehhanism põhineb komisjoni 18. oktoobri 2022. aasta ettepanekul nõukogu määruse kohta, milles käsitletakse solidaarsuse suurendamise kohta gaasiostude parema koordineerimise, piiriülese gaasikaubanduse ja usaldusväärsete hinna võrdlusaluste kaudu (edaspidi „oktoobris esitatud ettepanek“) artiklitel 23 ja 24. Euroopa Ülemkogu 21. oktoobri 2022. aasta järeldustele ja oktoobris esitatud ettepaneku artikli 23 lõikes 2 sätestatud kaitsemeetmetele tuginedes on turukorrektsioonimehhanism kavandatud nii, et see vastaks kahele põhikriteeriumile: i) toimib tõhusa vahendina erakordselt kõrgete gaasihindade vastu ja ii) käivitatakse vaid juhul, kui hinnad jõuavad erakordselt kõrgele tasemele (võrreldes LNG hindadega), et vältida märkimisväärseid turuhäireid ja tarnelepingute katkemist, mis võivad põhjustada tõsiseid varustuskindluse riske. Varasemad sündmused, nagu 2022. aasta augusti erakordselt kõrged hinnad, võivad olla abiks selliste hinnatasemete kindlaksmääramisel, mille puhul saaks käivitada turukorrektsioonimehhanismi. Kavandatav mehhanism kujutab endast põhimõtteliselt järgmise kuu TTFi lähima aegumiskuupäevaga tuletisinstrumentide (edaspidi „TTF-hind“) ohutuspiiri, millel on võrdlushinnana oluline roll Euroopa gaasi hulgimüügiturul. Hinnalagi aktiveeritakse, kui TTFi hinnabaas jõuab eelnevalt kindlaksmääratud tasemele ja kui hinnatõus ei toimu samaaegselt hinnatõusuga maailmaturul, mida kajastavad LNG keskmise päevahinna näitajad „Daily Spot Mediterranean Marker (MED)“ ja „Daily Spot Northwest Europe Marker (NWE)“, mille esitab New Yorki äriühing S&P Global Inc. Viivitamata mõju tagamiseks tehakse ettepanek, et mehhanismi käivitamiseks vajalikud väärtused tuleks eelnevalt kindlaks määrata, et vältida pikki otsustamismenetlusi, mis võivad märkimisväärselt aeglustada mehhanismi aktiveerimist ja kavandatud hinnalangust. Kui mehhanismi käivitamise tingimused on täidetud, tuleks turukorrigeerimismehhanismi kohaldada automaatselt. TTFi futuuride ohutuspiir on hoolikalt kavandatud nii, et see ei mõjutaks teiste piirkondlike gaasiturgude hinnakujundust. See on tingitud asjaolust, et nende teiste turgude hinnasignaale mõjutavad vähem praegused taasgaasistamise ja ülekandevõimsuse kitsaskohad, mis iseloomustavad Hollandi gaasikauplemispunkti ja sellest tulenevalt ka TTFi. Vahendi eesmärk on leevendada ülemääraseid hinnahüppeid, mitte muuta struktuurselt hinnataset. 2022. aasta augusti sündmused võivad olla võrdlusaluseks sekkumise taseme kindlaksmääramisel. Kättesaadavate andmete kohaselt oli TTFi lähima aegumiskuupäevaga hetkehindade ja LNG hindade vahe ajavahemikul 22. augustist kuni 31. augustini suurem kui 57 eurot/MWh. Lähima aegumiskuupäeva hinnatase küündis üle 300 EUR. Turukorrektsioonimehhanismi eesmärk peaks olema vältida ebaharilikke hindu eelmise aasta augustis saavutatud tasemel. Ülempiir on kavandatud nii, et see aktiveeruks ainult erandlikel asjaoludel, et tegeleda potentsiaalselt lühiajaliste tegelike ülemäärase hinnatõusu juhtumitega, et mitte suurendada maagaasi tarbimist. Kui hinnad on ülemäära kõrged, siis eeldatakse, et nõudluse elastsus on väga madal ja ülempiiri abil välditud lühiajaline täiendav hinnatõus ei too eeldatavasti kaasa tarbimise märkimisväärset vähenemist. Lõpuks ei ole mehhanismi eesmärk struktuurselt alandada hindu, mis lõpptarbijatele edasikandumise korral võib suurendada gaasitarbimist. Ohutuspiiri kohaldatakse ainult ühe futuuritoote (TTFi lähima aegumiskuupäevaga tuletisinstrumendid) suhtes. Lisaks saavad turuosalised teha gaasi hetketurutehinguid ka pärast ohutuspiiri aktiveerimist, kasutades pikema tähtajaga tuletisinstrumente ja börsiväliseid tuletisinstrumente, mida mehhanism otseselt ei mõjuta. Seetõttu ei saa eeldada, et mehhanismi käivitamine tooks kaasa gaasikasutuse piiramise või varustuskindlusega seotud probleemid. Turukorrektsioonimehhanism hõlmab tõhusaid kaitsemeetmeid, nagu kõrged sekkumise ülemmäärad ja hoolikas järelevalve, mis võimaldab mehhanismi rakendamise katkestada, kui see hakkab negatiivselt mõjutama varustuskindlust. Pidades silmas võimalikke muutusi turuolukorras ja suutlikkust reageerida hinnapiiri võimalikele soovimatutele negatiivsetele tagajärgedele, on ettepanekusse lisatud tõhusad kaitsemeetmed, millega tagatakse, et mehhanismi saab igal ajal peatada, kui see põhjustab tõsiseid turuhäireid või ilmset ohtu, mis mõjutab varustuskindlust ja ELi-siseseid gaasivooge. Ohutuspiir seisatakse automaatselt, kui igapäevase kontrolli käigus selgub, et selle käivitamise tingimused enam ei kehti. Mehhanismi mõju hindamisel tuleks arvesse võtta ka vastavust ELi nõudluse vähendamise eesmärke. IV. Kooskõla poliitikavaldkonnas praegu kehtivate õigusnormidega 23. märtsil 2022 esitas Euroopa Komisjon teatise „Varustuskindlus ja taskukohased energiahinnad: võimalused koheste meetmete võtmiseks ja järgmiseks talveks valmistumiseks“ (COM(2022) 138 final), mis sisaldas eesmärki tagada järgmisel talvel ja pärast seda mõistlike kuludega gaasivarustus. Teatises osutati gaasihinna piiramisele või kohandamisele regulatiivsete vahendite abil kui võimalusele, mida võib kaaluda energiahindade järsu tõusu leevendamiseks. 2022. aasta oktoobris avaldas Euroopa Komisjon süveneva kriisi kontekstis teatise, milles kinnitas veel kord vajadust tegeleda kõrgete energiahindadega sihipäraste ja koordineeritud meetmete abil. Komisjon tegi teatises ettepaneku kehtestada mehhanism, mille abil saaks vajaduse korral piirata hindu Euroopa peamise gaasibörsi TTFi kaudu. Käesolev turukorrektsioonimehhanismi ettepanek, millega soovitakse leevendada erakordselt kõrgete gaasihindade mõju, täiendab komisjoni teatistes esitatud meetmeid. Käesolev ettepanek ei ohusta Euroopa Parlamendi ja nõukogu 25. oktoobri 2017. aasta määruse (EL) 2017/1938 (mis käsitleb gaasivarustuskindluse tagamise meetmeid) eesmärke ja põhimõtteid. Ettepanekuga tagatakse, et piirkondliku või liidu hädaolukorra puhul ei piira turukorrektsioonimehhanism põhjendamatult gaasivoogu siseturul, mis ohustaks liidu gaasivarustuskindlust.

Käesolev ettepanek on üks meetmetest, mille nõukogu on viimastel kuudel praeguse energiakriisi lahendamiseks vastu võtnud. Eelkõige on käesolev ettepanek tihedalt seotud nõukogu määrusega (EL) 2022/1369 ja on kooskõlas selle eesmärkidega. Ettepaneku kohaselt saab komisjon turukorrigeerimismehhanismi peatada, kui see mõjutab negatiivselt nõukogu määruse (EL) 2022/1369 artikli 3 kohase gaasisäästueesmärgi saavutamisel tehtavaid edusamme või kui see toob kaasa gaasitarbimise üldise kasvu vastavalt gaasitarbimise ja nõudluse vähendamise andmetele, mille liikmesriigid on esitanud nõukogu määruse (EL) 2022/1369 artikli 8 kohaselt. Peale selle on korrapärane ja tulemuslik seire ja aruandlus väga olulised selleks, et hinnata, kuidas on liikmesriikides edenenud nõudluse vabatahtliku ja kohustusliku vähendamise meetmete rakendamine. Et seda teha ning lisaks nõukogu määrusega (EL) 2022/1369 ette nähtud seire- ja aruandlusmeetmetele peavad liikmesriigid hiljemalt kaks nädalat pärast turukorrektsioonisündmust teatama komisjonile, milliseid meetmeid nad on vastusena turukorrektsioonisündmusele gaasi- ja elektritarbimise vähendamiseks võtnud, välja arvatud juhul, kui komisjon on võtnud vastu peatamisotsuse. Nõudluse vähendamine kogu liidus on aluslepingus sätestatud solidaarsuspõhimõtte väljendus. Selleks et turukorrektsioonisündmus ei kaotaks stiimulit nõudluse vähendamiseks, peaks turukorrektsioonisündmuse käivitamisele järgnema komisjoni ettepanek pikendada nõukogu määrusega (EL) 2022/1369 ette nähtud nõudluse vähendamise eesmärkide saavutamise tähtaega, milleks on kehtestatud 31. märts 2023. Liikmesriigid peaksid saama nõudluse vähendamiseks sobivad meetmed ise valida. Sobivate nõudluse vähendamise meetmete valimisel peaksid liikmesriigid kaaluma selliste meetmete kasutamist, mille komisjon on kindlaks määranud oma 20. juuli 2022. aasta teatises „Säästame gaasi turvalise talve nimel“. Lisaks täiendab käesolev ettepanek eesmärke võtta oktoobrikuise ettepaneku artikli 15 kohaselt kasutusele päevasisese volatiilsuse juhtimise mehhanism, et tegeleda turu lühiajalise volatiilsusega, ning teha oktoobrikuise ettepaneku artikli 18 kohaselt ACERile ülesandeks määrata ja avaldada iga päev LNG võrdlusalus, et parandada indeksite representatiivsust. Kuna oktoobris avaldatud ettepanek sisaldab mehhanismi, mille abil saab piirata äärmuslikke muutusi lühikese aja jooksul (kauplemispiirangu kehtestamine), ning see ei ole piisav selliste probleemide lahendamiseks, mida nägime 2022. aasta augustis, täiendatakse käesoleva ettepanekuga selles suhtes oktoobrikuist ettepanekut. Käesolev ettepanek on samuti kooskõlas Euroopa rohelise kokkuleppe eesmärkidega, eelkõige eesmärgiga tagada ELis kindel ja taskukohaste hindadega energiavarustus, nähes ette mehhanismi, mis leevendab äärmiselt kõrgete gaasihindade mõju ELi tarbijatele ja liikmesriikidele ning on samal ajal kavandatud nii, et see ei langeta struktuurselt hindu, mis lõpptarbijatele edasikandumise korral võib suurendada gaasi tarbimist. V.Kooskõla muude liidu tegevuspõhimõtetega Ettepanek on kooskõlas muude liidu poliitikavaldkondadega, eelkõige siseturupoliitikaga, sealhulgas konkurentsieeskirjade ja finantsturge käsitlevate eeskirjadega. Eelkõige täiendab see Euroopa turu infrastruktuuri määrust, mille eesmärk on vähendada süsteemset riski, suurendada börsivälise turu läbipaistvust ja säilitada finantsstabiilsus, ning finantsmäärust (nt MiFID II), mille kohaselt peavad reguleeritud turud looma mehhanismid finantsturgude märkimisväärse volatiilsuse ohjeldamiseks ja vigaste kauplemismudelite ärahoidmiseks. Ettepanekuga ei sekkuta põhjendamatult konkurentsiõiguse põhimõtete rakendamisse. Nimelt on turukorrektsioonimehhanism kavandatud selliselt, et sekkutaks üksnes ülemäära kõrgete hindade korral, kui TTFi indeksit ei saa enam kasutada usaldusväärse hinnanguna hindade kohta, mis kajastavad õigesti turudünaamikat Euroopas. IV. ÕIGUSLIK ALUS, SUBSIDIAARSUS JA PROPORTSIONAALSUS 1. Õiguslik alus Käesoleva ajutise õigusakti ettepaneku õiguslik alus on Euroopa Liidu toimimise lepingu (edaspidi „ELi toimimise leping“) artikli 122 lõige 1. ELi toimimise lepingu artikli 122 lõike 1 kohaseid meetmeid võib võtta häda- või erandlikus olukorras, mis põhjustab liikmesriikide majanduses suuri raskusi, eelkõige juhul, kui tõsised raskused tekivad energiavarustuses ning neid ei saa lahendada tavapäraste meetmetega. Peale selle tuleb meetmeid võtta solidaarsuse vaimus ja need peavad olema rangelt ajutised. Käesoleva ettepanekuga, nagu ka nõukogu poolt viimastel kuudel vastu võetud varasemate ajutiste kriisimeetmetega lahendatakse tõsist majanduskriisi, mille on muu hulgas põhjustanud energiavarustusega seotud raskused. Turukorrektsioonimehhanism on ajutine. 2.Solidaarsus Gaasihinnad on pärast Venemaa agressiooni Ukraina vastu kerkinud enneolematule tasemele, kusjuures äärmuslikke hinnatõuse võis täheldada eelkõige 2022. aasta augustis. Gaasiturgude volatiilsus, gaasihindade ootamatud tõusud ja erandlikult järsud hinnatõusud on mõjutanud liikmesriike erinevalt. Hinnatõusud avaldavad siiski kõigile liikmesriikidele kaudset mõju, näiteks kerkivate energiahindade ja inflatsioonina. Mis puudutab hinnakujundussüsteemi puudusi, siis on neil eri liikmesriikides erinev roll: mõnes liikmesriigis (nt Kesk-Euroopa liikmesriikides) on hinnatõusud representatiivsemad kui teistes liikmesriikides (nt äärealadel asuvad või muude tarnevõimalustega liikmesriigid). Selleks et vältida killustatud tegutsemist, mis võib lõhestada ELi lõimunud gaasiturgu, on vaja võtta solidaarsuse vaimus ühiseid meetmeid. See on väga oluline ka liidu varustuskindluse jaoks. Lisaks tagavad ühised kaitsemeetmed, mida võib olla rohkem vaja tarnealternatiivideta liikmesriikides kui liikmesriikides, millel on rohkem alternatiive, kooskõlastatud lähenemisviisi kui energiasolidaarsuse, mis on hiljuti heaks kiidetud ELi õiguse aluspõhimõttena. Kuigi finantsriskid ja -kasu on liikmesriigiti väga erinevad, kujutab turukorrektsioonimehhanism endast tõepoolest solidaarsuse vaimus tehtud kompromissi, mille puhul kõik liikmesriigid on nõus aitama kaasa turu korrigeerimisele ja nõustuvad samade hinnakujunduspiiridega, isegi kui hinnakujundusmehhanismi toimimise puudulikkus ja TTFi hindade finantsmõju majandusele on eri liikmesriikides erinev. Turukorrektsioonimehhanism tugevdaks seega liidu solidaarsust ja hoiaks ära liiga kõrged hinnad, mis on paljude liikmesriikide jaoks isegi lühiajaliselt jätkusuutmatud. Kavandatud meede aitab solidaarsuse vaimus tagada, et kõigi liikmesriikide gaasitarneettevõtjad saavad osta gaasi mõistliku hinnaga. 3.Subsidiaarsus (ainupädevusse mittekuuluva valdkonna puhul)

Käesolevas algatuses kavandatud meetmed on kooskõlas subsidiaarsuse põhimõttega. Gaasi- ja finantsturu lõimituse tõttu on liidu tasandi meetmed kõige tulemuslikum viis kogu liitu puudutavate hinnatõusude probleemi lahendamiseks. ELi turuosalised kasutavad TTFi võrdlusalusena, sest see on Euroopa kõige likviidsem kauplemispunkt ja seda on peetud kogu turgu esindavaks. Välised tegurid on aga takistanud turu toimimist ja eelkõige TTFi võrdlusaluse toimimist objektiivse parameetrina kogu Euroopa gaasitarbijate jaoks. Seepärast on vaja ELi tasandil koordineeritud lähenemisviisi erandlike olukordade puhuks, kus TTF ei toimi sobiva võrdlusalusena, mida kogu ELi turuosalised saaksid kasutada. Võttes arvesse gaasivarustuskriisi seninägematut olemust ja selle piiriülest mõju, on liidu tasandi meetmed õigustatud, kuna liikmesriigid üksi ei suuda piisavalt tulemuslikult lahendada tõsiste majandusraskuste riski, mida energiahindade järsk tõus ja suured tarnehäired põhjustavad. Ainult ELi tasandi meetmetega, mis tuginevad liikmesriikidevahelisele solidaarsusele, saab tagada, et energiahindade järsk tõus ei too kaasa püsivat kahju kodanikele ja majandusele. Meetmete ulatuse ja mõju tõttu on nende eesmärk paremini saavutatav liidu tasandil ja seetõttu võib liit võtta meetmeid vastavalt Euroopa Liidu lepingu artiklis 5 sätestatud subsidiaarsuse põhimõttele. 4.Proportsionaalsus Arvestades enneolematut geopoliitilist olukorda ning märkimisväärset ohtu kodanikele ja ELi majandusele, on olemas selge vajadus koordineeritud meetmete järele. Keeld teha tehinguid TTFi lähima aegumiskuupäevaga tuletisinstrumentidega, mille hind on käesolevas ettepanekus sätestatud ülemmäärast kõrgem, on sobiv viis, kuidas hoida ära ülemäära kõrgeid hindu kogu Euroopas, sealhulgas muudel turgudel ELis. Pakkumispiiride seadmine on börsidel levinud võte, et lahendada olukord, kus hinnakujundusmehhanism võib avaldada tarbijatele kahjulikku mõju. Selline mehhanism on olemas näiteks ELi elektriturgudel (vt nt määruse (EL) 2019/943 artikkel 10) ja seda võib leida ka väljaspool liitu asuvatel turgudel, näiteks USAs. Näiteks Chicago Mercantile Exchange (CME), kus kaubeldakse Henry Hubi futuurlepingutega, on kehtestanud hinnapiirid ja -vahemiku. Hinnapiirid on igal kauplemise ajavahemikul futuurlepingu jaoks lubatud maksimaalne hinnavahemik. Lisaks ei ole mehhanism mõeldud selleks, et sekkuda nõudluse ja pakkumise tavalisse koostoimimisse või et seada tavapärases hinnakujunduses ülempiir. Mehhanismi võib rakendada ainult väga erandlikes olukordades, kus TTFil esinevatel hinnatõusudel ei ole seost muude börside hindadega, mistõttu satub TTFi hindade kasutamine võrdlusalusena kohe kahtluse alla. Turukorrektsioonimehhanismi rakendatakse üksnes erandlikel asjaoludel ja rangelt piiratud aja jooksul. Likviidsust muudes kauplemispunktides tõenäoliselt väga palju ei mõjutata. TTFi lepingutega kaubeldakse ka muudel turgudel, et maandada riske, kuid hinnapiirid võivad anda turuosalistele signaale nende riskimaandusstrateegiate jaoks, nii et nad saavad maandada tulevaste kõrgete hindade riski. Mandriturud, millel ei ole juurdepääsu LNG-le, on olnud TTFiga tihedalt kooskõlas, nii et igasugusel TTFi hindade ülempiiril on nende likviidsusele tagasihoidlik mõju. Lisaks lõpetatakse pakkumispiiri kasutamine kohe, kui neid erandlikke asjaolusid enam ei esine. Turukorrektsioonimehhanismiga kaasnevad samuti põhjalikud kaitsemeetmed, mis võimaldavad mehhanismi rakendamise peatada, kui ilmnevad soovimatud turuhäired, mis mõjutavad negatiivselt varustuskindlust ja ELi-siseseid tarnevooge. Meede ei mõjuta põhjendamatult ka turuosaliste õigust jätkata äritegevust, sest kauplemispiir ei mõjuta nende õigust teha kahepoolseid või börsiväliseid tehinguid. Sellest tulenevalt ei lähe sekkumine poliitikaeesmärgi saavutamiseks vajalikust kaugemale ja on seega proportsionaalne. Turukorrektsioonimehhanism on sobiv vahend, mis on ebaharilikult kõrgete gaasihindade mõju leevendamiseks vajalik ja proportsionaalne. 5.Vahendi valik Võttes arvesse energiakriisi mõõdet ning selle sotsiaalsete, majanduslike ja finantstagajärgede ulatust, peab komisjon asjakohaseks tegutseda üldise määruse alusel, mis on vahetult ja viivitamata kohaldatav. Selle abil luuakse kiire, ühtne ja kogu liitu hõlmav koostöömehhanism. V.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED 1.Konsulteerimine sidusrühmadega Kuna ettepanek tuli koostada kiiresti, et nõukogu saaks selle õigel ajal vastu võtta, ei olnud sidusrühmadega võimalik konsulteerida. 7. septembril korraldati siiski liikmesriikidele ja sidusrühmadele eriseminar, kus käsitleti võimalikke erakorralisi sekkumisi gaasiturgudel. 7. novembril 2022 toimus seminar, kus peamiste turuosalistega ja liikmesriikidega arutati turukorrektsioonimehhanismi, et leida tegutsemiseks kõige sobivam viis. Liikmesriikidega vahetati arvamusi ka nõukogu töörühma koosolekutel, mis toimusid pärast seda, kui komisjon oli 18. oktoobril 2022 esitanud ettepaneku uute meetmete kohta, mis käsitlevad gaasi ühisostmist, hindade piiramise mehhanisme, läbipaistvat taristukasutust, liikmesriikidevahelist solidaarsust ja nõudluse juhtimist. Tänu sellele sai kindlaks määrata asjakohased kaitsemeetmed, et viia mehhanismist tulenevad võimalikud riskid miinimumini.

2.Põhiõigused Turukorrektsioonimehhanism on ajutine ja seda rakendatakse ainult siis, kui on täidetud teatavad tingimused. Need tingimused peegeldavad omakorda olukorda, mis kahjustab liidu majandust ja energiajulgeolekut ning millega tuleks seetõttu tegeleda. Lisaks hõlmab turukorrektsioonimehhanism tugevaid kaitsemeetmeid, mis ei lase põhiõigustega seotud probleemidel tekkida. Samuti sisaldab see seiskamismehhanismi, mis lõpetab turukorrigeerimismehhanismi toimimise, kui see ei ole maagaasituru olukorraga enam põhjendatud. Ja isegi kui turukorrektsioonimehhanismi käivitamist õigustavad tingimused püsivad, on määrusega ette nähtud võimalus peatada mehhanismi rakendamine soovimatute turuhäirete esinemise korral. Komisjon peab sellised peatamisotsused vastu võtma, kui soovimatud turuhäired ilmnevad. Seepärast on turukorrektsioonimehhanism proportsionaalne ja asjakohaselt põhjendatud, kuna see ei mõjuta selliseid põhiõigusi nagu ettevõtlusvabadus rohkem kui vajalik ning tegevusetusel oleks liidu majandusele ja energiajulgeolekule tagajärjed. VI.MÕJU EELARVELE Käesoleva ettepanekuga seotud mõju ELi eelarvele puudutab Euroopa Komisjoni energeetika peadirektoraadi personalikulusid. See erakorraline mehhanism toob kaasa muu hulgas toormeturgude toimimise ja varustuskindlusega seotud ülesanded, mida komisjonil praegu ei ole. Selliste ülesannetega seotud vastutuse tõttu on ülimalt oluline tagada piisav tugi komisjoni talitustelt ning energeetika peadirektoraadile tuleks anda finants- ja turuseire ning hindamise vallas suurem roll (6 täistööajale taandatud töötajat). ACERi abi turukorrektsioonimehhanismi seirel, käivitamisel ja peatamisel on äärmiselt tähtis selleks, et mehhanismi tõhusalt rakendada. Seepärast puudutab käesoleva ettepanekuga seotud mõju ELi eelarvele ka ACERi personali- ja muid halduskulusid (kuus täistööajale taandatud töötajat). VII.MUU TEAVE Ei ole asjakohane. 2022/0393 (NLE) Ettepanek: NÕUKOGU MÄÄRUS, millega luuakse turukorrektsioonimehhanism kodanike ja majanduse kaitsmiseks ülemäära kõrgete hindade eest EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 122 lõiget 1, võttes arvesse Euroopa Komisjoni ettepanekut, võttes arvesse Euroopa Keskpanga arvamust ning arvestades järgmist: (1)Venemaa Föderatsiooni provotseerimata ja põhjendamatu sõjaline agressioon Ukraina vastu ning Venemaa Föderatsioonist liikmesriikidesse suunatud maagaasitarnete enneolematu vähenemine ohustavad liidu ja selle liikmesriikide varustuskindlust. Samal ajal on Venemaa Föderatsioon gaasivarusid relvana kasutades ja gaasivoogude tahtliku katkestamise kaudu turuga manipuleerides põhjustanud liidus energiahindade järsu tõusu. Tarneteede muutumine, mis põhjustab Euroopa gaasitaristu ülekoormatust, vajadus leida alternatiivseid gaasitarneallikaid ja hinnakujundussüsteemid, mis ei ole tarnešoki olukorrale kohandatud, on hinnavolatiilsuse ja hinnatõusu olukorrale kaasa aidanud. Kõrgemad maagaasihinnad ohustavad liidu majandust püsivalt kiire inflatsiooni tõttu, mille on põhjustanud kõrgemad elektrihinnad, tarbijate ostujõu vähenemine ja tootmiskulude tõstmine, eelkõige energiamahukates tööstusharudes, ning seavad tõsiselt ohtu varustuskindluse. (2)2022. aastal on maagaasihinnad olnud erakordselt volatiilsed ning mõned võrdlusalused saavutasid 2022. aasta augustis kõigi aegade kõrgeima taseme. 2022. aasta augustis registreeritud maagaasihindade ebaharilik tase oli tingitud mitmest tegurist, sealhulgas pingelisest pakkumise ja nõudluse tasakaalust, mis on seotud gaasihoidlate taastäitmisega ja torujuhtmevoogude vähendamisega, hirmust Venemaa edasiste tarnehäirete ja turuga manipuleerimise ees ning hinnakujundusmehhanismist, mis ei olnud sellistele nõudluse ja pakkumise äärmuslikele muutustele kohandatud ning süvendas ülemäärast hinnatõusu. Eelmise kümne aasta hinnad olid jäänud vahemikku 5–35 eurot/MWh, aga nüüd jõudsid Euroopa maagaasi hinnad tasemele, mis oli 1000 % kõrgem kui liidu varasemad keskmised hinnad. Hollandi börsi TTF gaasifutuuridega (kolmekuised / kvartaalsed tooted), millega kaubeldakse ICE Endexi börsil, kaubeldi tasemel veidi alla 350 euro/MWh ja EEXil kaubeldav TTFi järgmise päeva gaasi turuhind oli 316 eurot/MWh. Kunagi varem ei olnud gaasihinnad 2022. aasta augustis täheldatud tasemele jõudnud. (3)Pärast Nord Stream 1 torujuhtmele tekitatud kahju, mille põhjustas tõenäoliselt 2022. aasta septembris toimunud sabotaaž, ei ole väljavaadet, et Venemaa gaasitarned liitu jõuaksid lähitulevikus taas sõjaeelsele tasemele. Euroopa tarbijad ja ettevõtjad seisavad jätkuvalt silmitsi ilmse ohuga, et tulevikus võivad ilmneda majanduslikult kahjulikud gaasihinna tõusud. Ettearvamatud sündmused, nagu õnnetused, torujuhtmete sabotaaž või tormised ilmad, mis häirivad gaasitarneid Euroopasse või suurendavad järsult nõudlust, võivad ohustada varustuskindlust. Ootamatu nappuse kartusest tingitud turupinged ja närvilisus püsivad tõenäoliselt ka pärast seda talve ja jätkuvad järgmisel aastal, kuna tarnešokkidega kohanemine ning uute tarnesuhete ja taristu loomine võtab eeldatavasti aega aasta või rohkemgi.

(4)Madalmaade gaasibörsi TTF peetakse tavaliselt Euroopa gaasiturgudel nii-öelda standardseks hinnakujunduse lähtealuseks. Põhjuseks on selle tüüpiline suur likviidsus, mis on tingitud mitmest tegurist, sealhulgas geograafilisest asukohast, mis võimaldas TTFil sõjaeelses keskkonnas saada maagaasi mitmest allikast, sealhulgas märkimisväärsetes kogustes Venemaalt. TTFi hinda kasutatakse laialdaselt võrdlushinnana gaasitarnelepingute hinnakujunduse valemites ning hinnaalusena riskimaandus-/tuletisinstrumentidega seotud tehingutes kogu liidus, sealhulgas kauplemispunktides, mis ei ole otseselt TTFiga seotud. Turuandmete kohaselt läbis TTFi kauplemispunkti 2022. aasta esimese kaheksa kuu jooksul kokku ligikaudu 80 % maagaasist, millega kaubeldi Euroopa Liidus ja Ühendkuningriigis. (5)ELi energiaturgudel alates 2022. aasta veebruarist toimunud häirivad muutused mõjutasid aga gaasi hulgimüügituru traditsiooniliste hinnakujundusmehhanismide toimimist ja tõhusust, eelkõige TTFi võrdlusaluse puhul. Kuigi TTF oli varem hea gaasihindade lähtealus teistes Euroopa piirkondades, on see alates 2022. aasta aprillist olnud eraldatud hindadest teistes Euroopa kauplemispunktides ja -kohtades, samuti hinnangulistest hindadest, mida avaldavad hinnateabeagentuurid LNG impordi kohta. Seda peamiselt seetõttu, et Loode-Euroopa gaasisüsteemil on konkreetsed taristuga seotud piirangud nii torujuhtme kaudu edastamise (lääne-ida suunal) kui ka LNG taasgaasistamise võimsuse osas. Need piirangud põhjustasid osaliselt gaasihindade üldise tõusu alates kriisi algusest Euroopas pärast Venemaa poolt energia relvana kasutamist. Tavatu hinnavahe TTFi ja muude piirkondlike kauplemispunktide vahel 2022. aasta augustis näitab, et praegustes konkreetsetes turutingimustes ei pruugi TTF olla hea lähtealus turuolukorra hindamiseks väljaspool Loode-Euroopat, kus turud seisavad silmitsi taristupiirangutega. Loode-Euroopa turul ajuti esineva nappuse ajal võivad muudel piirkondlikel turgudel väljaspool Loode-Euroopat olla soodsamad turutingimused ja seetõttu mõjutab TTFiga seotud lepingute indekseerimine neid põhjendamatult. Seega, kuigi TTF täidab endiselt oma eesmärki tasakaalustada pakkumist ja nõudlust Loode-Euroopas, on vaja võtta meetmeid, et piirata mõju, mida TTFi ajuti esinevad tavatult ülemäärased hinnad avaldavad teistele ELi piirkondlikele turgudele. (6)Praeguste hinnakujundusmehhanismidega seotud probleemide lahendamiseks on olemas eri meetmed. Üks võimalus hiljutistest turuhäiretest ja hinnakujundussüsteemi puudustest mõjutatud Euroopa ettevõtetele on alustada uusi läbirääkimisi olemasolevate TTFil põhinevate lepingute üle. Kuna TTFi futuuridega seotud võrdlushinnad on varasemast erineva tähtsusega ega pruugi olla iseloomulikud gaasituru olukorrale väljaspool Loode-Euroopat, võivad teatavad ostjad püüda lahendada praegused probleemid hinnakujunduse ja TTFi võrdlusalusega, pidades oma lepingupartneritega uusi läbirääkimisi kas otsestel lepingu tingimustel või vastavalt lepinguõiguse üldpõhimõtetele. (7)Samamoodi võivad importivad äriühingud või nende nimel tegutsevad liikmesriigid teha koostööd rahvusvaheliste partneritega, et pidada uusi läbirääkimisi olemasolevate tarnelepingute üle või leppida kokku uutes tarnelepingutes, kasutades asjakohasemaid hinnakujundusvalemeid, mis on kohandatud praegusele volatiilsuse olukorrale. Koordineeritud ostmine määruse (EL) [XXXX/2022] alusel loodud IT-vahendi kaudu võib pakkuda võimalusi energiaimpordi hinna alandamiseks, mis omakorda vähendab turusekkumise vajadust. (8)Lisaks sisaldab finantsturu regulatsioon juba mõningaid kaitsemeetmeid ajuti esineva äärmusliku volatiilsuse piiramiseks, näiteks nõutakse seal, et kauplemiskohad looksid lühiajalised kauplemispiirangud, mis piiravad äärmuslikku hinnatõusu teatud tundidel. Päevasisese volatiilsuse juhtimise mehhanism, mis kehtestati nõukogu määruse (EL) [XXXX/2022] artiklitega 15–17, aitab piirata energiatuletisinstrumentide turgude hindade äärmuslikku volatiilsust ühe päeva jooksul. Need mehhanismid toimivad siiski ainult lühiajaliselt ning nende eesmärk ei ole takistada turuhindade teatud ülemääraste tasemete saavutamist. (9)Nõudluse vähendamine on veel üks oluline element äärmuslike hinnatõusude probleemi lahendamisel. Gaasi- ja elektrinõudluse vähendamine võib pärssida turuhindu ja seega aidata leevendada ebaharilikult kõrgete gaasihindadega seotud probleeme. Kooskõlas Euroopa Ülemkogu 21. oktoobri 2022. aasta järeldustega tuleks käesoleva määrusega seetõttu ette näha tõhus mehhanism, millega tagatakse, et nõudluse vähendamise potentsiaali kasutatakse võimalikult suures ulatuses ja et mehhanismi käivitamine ei too kaasa ulatuslikumat gaasi kasutamist. (10)Kuigi on olemas meetmed selleks, et tegeleda mõningate gaasituru hinnakujunduse probleeme põhjustavate teguritega, ei taga need meetmed kiiret ja piisavalt kindlat lahendust praegustele probleemidele. (11)Seepärast on vaja kohe kehtestada ajutine turukorrektsioonimehhanism maagaasitehingute jaoks järgmise kuu TTFi tuletisinstrumentide turul, et vältida ajuti esinevaid ülemäära kõrgeid gaasihindu. (12)Euroopa Ülemkogu 21. oktoobri 2022. aasta järeldustes anti komisjonile volitused esitada õigusakti ettepanek turukorrektsioonimehhanismi kohta, mis peaks tuginema komisjoni 18. oktoobri 2022. aasta ettepaneku (nõukogu määruse kohta, milles käsitletakse solidaarsuse suurendamist gaasiostude parema koordineerimise, piiriülese gaasikaubanduse ning usaldusväärsete hinnavõrdlusaluste kehtestamise kaudu) artiklitele 23 ja 24. (13)Turukorrektsioonimehhanismi kavandamisel tuleks ühelt poolt arvesse võtta Euroopa Ülemkogu 21. oktoobri 2022. aasta järeldustes ning oktoobri ettepaneku artiklites 23 ja 24 sätestatud põhikriteeriume ja kaitsemeetmeid. Teisest küljest tuleks neid kasutada selleks, et tagada turukorrektsioonimehhanismi võimaliku käivitamise lõpetamine, kui selle käivitamise tingimused ei ole enam täidetud või kui ilmnevad soovimatud turuhäired. (14)Turukorrektsioonimehhanism peaks olema kavandatud nii, et see vastaks kahele põhikriteeriumile, nimelt peaks see toimima tõhusa vahendina ajuti esinevate erakordselt kõrgete gaasihindade vastu ning see tuleks käivitada üksnes juhul, kui hinnad jõuavad maailmaturgudega võrreldes erakordselt kõrgele tasemele, et vältida märkimisväärseid turuhäireid ja tarnelepingute häireid, mis võivad põhjustada tõsiseid varustuskindluse riske. (15)Turukorrektsioonimehhanismi kaudu sekkumine peaks piirduma kõige olulisemate puuduste kõrvaldamisega hinnakujunduses. TTFi järgmise kuu arveldushind tuletisinstrumentide puhul on ülekaalukalt kõige laialdasemalt kasutatav võrdlusalus gaasitarnelepingutes kogu ELis. Muudel võrdlusalustel ei ole samasuguseid probleeme, mis tulenevad eelkõige läbilaskevõime kitsaskohtadest Kesk-Euroopas. TTFi järgmise kuu võrdlushinda ei kasuta mitte ainult paljud kauplejad oma tuletisinstrumentides, vaid sageli ka gaasitarneettevõtjad oma tarnelepingutes. Seepärast on asjakohane piirduda sekkumisel TTFi järgmise kuu arveldushinnaga. (16)Turukorrektsioonimehhanismi kehtestamine peaks saatma turule selge signaali, et EL ei aktsepteeri liiga kõrgeid hindu, mis tulenevad ebatäiuslikust hinnakujundusest. Samuti annab see turuosalistele kindluse seoses gaasiga kauplemise usaldusväärsete piirmääradega ning võib tagada olulise majandusliku kokkuhoiu nii ettevõtetele kui ka kodumajapidamistele, keda ajuti esinevad ülemäärased energiahinnad vähem mõjutavad. (17)Mehhanismiga tuleks kehtestada TTFi tuletisinstrumentide järgmise kuu hinna ohutuspiir. Ülempiir tuleks kasutusele võtta, kui TTFi hind jõuab eelnevalt kindlaksmääratud tasemele ja kui hinnatõus ei vasta sarnasele tõusule piirkondlikul või maailmaturul. Ohutuspiir peaks tagama, et kauplemiskorraldusi, mille hind ületab 275 eurot, ei aktsepteerita, kui mehhanism on käivitatud, ülempiir peaks jääma teatava aja jooksul stabiilseks, et tagada sekkumise minimaalne prognoositavus. Selle eesmärk on vältida soovimatut olukorda, kus ülempiir iga päev muutub, mis oleks turuosaliste jaoks vähem läbipaistev ja mida oleks raskem ette näha ning mis piiraks nende võimet oma tulevikuootusi kohandada. Eelnevalt kindlaks määratud ohutuspiir võimaldab turuosalistel kohandada oma ootusi vastavalt hindade edasisele muutumisele. Turukorrektsioonimehhanismil peaksid siiski olema dünaamilised elemendid. Turu dünaamilist arengut tuleks arvesse võtta korrapäraste läbivaatamiste kaudu ja kasutades võimalust pakkumispiir igal ajal seisata. Käivitamisel tuleks arvesse võtta ka TTFi Euroopa gaasihetkeindeksi ja võrdlushinna vahet, mis määratakse kindlaks LNG Euroopa kauplemispunktidega seotud hinnanguliste hindade keskmise näitaja alusel, mis võib aja jooksul muutuda. (18)Vältimaks ohtu, et TTFi järgmise kuu tuletisinstrumentide hinna pakkumispiir toob kaasa ebaseadusliku kokkumängu maagaasitarnijate või -kauplejate vahel, peaksid finantsvaldkonna reguleerivad asutused, ACER ja konkurentsiasutused jälgima gaasi- ja energiatuletisinstrumentide turge turukorrektsioonimehhanismi käivitamise ajal eriti hoolikalt. (19)Turukorrektsioonimehhanism peaks olema oma olemuselt ajutine ja see tuleks käivitada üksnes selleks, et piirata ajuti esinevaid erakordselt kõrgeid maagaasihindu, mis ei ole seotud ka muude gaasibörside hindadega. Selleks peaksid turukorrektsioonimehhanismi toimimiseks olema täidetud kaks kumulatiivset tingimust. (20)Turukorrektsioonimehhanism tuleks käivitada üksnes juhul, kui lähima aegumiskuupäevaga TTFi tuletisinstrumentide arveldushinnad jõuavad eelnevalt kindlaks määratud erakordselt kõrgele tasemele. Selliste hinnatasemete määratlemisel, mille puhul tuleks rakendada turukorrektsioonimehhanismi, tuleks seega juhinduda varasematest kogemustest, nagu 2022. aasta augustis ilmnenud erakorraline hinnatõus. Kättesaadavad andmed näitavad, et 2022. aasta augustis oli TTFi järgmise kuu hetkehindade ja LNG hindade vahe üle 57 euro/MWh. Lähima aegumiskuupäeva hinnatase küündis üle 300 EUR. Turukorrektsioonimehhanismi eesmärk peaks olema vältida ebaharilikke hindu eelmise aasta augustis saavutatud tasemel. (21)Lisaks tuleks turukorrektsioonimehhanism käivitada üksnes juhul, kui TTFi hinnad jõuavad LNG hindadega võrreldes märkimisväärselt ja ebaharilikult kõrgele tasemele. Kui hinnad maailmaturgudel tõusevad samas tempos ja samal tasemel kui TTFi hinnad, võib turukorrektsioonimehhanismi käivitamine takistada varude ostmist maailmaturult, mis võib põhjustada varustuskindluse riske. Seepärast tuleks turukorrektsioonimehhanismi rakendada ainult olukordades, kus TTFi hinnad on märkimisväärselt ja pikema aja jooksul kõrgemad kui maailmaturu hinnad. Samuti, kui pärast mehhanismi käivitamist tõusevad hinnad maailmaturgudel ja kui erinevus TTFi hindadest peaks vähenema või kaduma, tuleks mehhanism automaatselt seisata, et vältida mis tahes ohtu varustuskindlusele. (22)LNG on asjakohane lähtealus gaasihindade muutumise kohta ülemaailmsel tasandil. Erinevalt torujuhtmegaasist kaubeldakse LNG-ga ülemaailmsel turul. Hindu, näiteks Vahemere piirkonna või Loode-Euroopa börsidel, mõjutab otseselt ülemaailmse LNG turu areng ning need on tavaliselt lähemal maailmaturu hinnatasemele kui võrdlusalused, mille puhul on ülekaalus torujuhtmegaasi hind. LNG hinnad Vahemere piirkonna või Loode-Euroopa börsidel annavad asjakohast teavet selle kohta, kas äärmuslik hinnatõus põhineb pakkumise või nõudluse muutusel või hinnakujundusmehhanismi häiretel liidus. Need LNG hinnad kajastavad paremini ka pakkumise ja nõudluse tingimusi Euroopas kui samasugused hinnad välismaal, näiteks Aasias või USAs (vt nt „Joint Japan Korea Marker“ (Jaapani-Korea ühismarker) või „Henry Hub Gas Price Assessment“ (Henry Hubi gaasihinna hinnang), mille mõlemad on avaldanud New Yorki äriühing S&P Global Inc. See tähendab, et need kajastavad asjakohasemalt TTFi ülemäärast hinda võrreldes LNG-ga, mis tarnitakse Euroopa süsteemi. Euroopa LNG hindade arvessevõtmine väldib konkreetsete kohaliku pakkumise ja nõudlusega seotud kaalutluste ebaõiget mõju hindadele teistes maailma piirkondades (nt USAs ja Aasias). Siiski tuleks enne ja pärast mehhanismi võimalikku käivitamist tehtaval jälgimisel võtta arvesse arenguid muudel organiseeritud turgudel väljaspool liitu. Turukorrigeerimismehhanismi käivitamise tegelikud tingimused, mis põhinevad TTFi ja LNG hindade võrdlusel, tuleks valida varasemate hindade analüüsi põhjal ning nende puhul tuleks võtta arvesse 2022. aasta augusti hinnatõusu ajal esinenud hinnavahet. (23)Turukorrektsioonimehhanismi käivitamise tingimused peaksid tagama, et mehhanismiga parandatakse turu puudujääke ning ei sekkuta märkimisväärselt nõudlusse ja pakkumisse ega tavapärasesse hinnakujundusse. Kui ei kehtestata piisavalt kõrget ülempiiri, võib see takistada turuosalisi oma riske tõhusalt maandamast, sest see võib kahjustada tuletisinstrumentide turgude toimimist ja usaldusväärsete hindade kujunemist toodetele, mille tarnekuupäev on tulevikus. Kui mehhanism käivitataks mitte turuhäirete korrigeerimiseks, vaid selleks, et hindu kunstlikult vähendada, kahjustaks see tugevasti turuosalisi, sealhulgas energiaettevõtteid, kellel võib tekkida lisatagatise nõuete ja likviidsuspiirangute täitmisel raskusi, mis võivad põhjustada makseviivitusi. Mõnede (eelkõige väiksemate) turuosaliste positsioonide riskide maandamisel võib tekkida takistusi, see süvendab veelgi volatiilsust hetketurgudel ja võib tuua kaasa suuremad järsud hinnatõusud. Võttes arvesse märkimisväärseid kauplemismahtusid, kujutaks selline suundumus endast majandusele ilmset riski, mida tuleks meetme ülesehitusega ära hoida.

(24)Et täielikult järgida nõukogu määrust (EL) 2022/1369 ja kõnealuses määruses sätestatud nõudluse vähendamise eesmärke, peaks komisjonil olema võimalik peatada mehhanismi käivitamine, kui see kahjustab nõukogu määruse (EL) 2022/1369 artikli 3 kohase gaasisäästu eesmärgi täitmise edukust või kui see toob kaasa gaasitarbimise üldise suurenemise vastavalt gaasi tarbimist ja nõudluse vähendamist käsitlevatele andmetele, mis saadakse liikmesriikidelt vastavalt nõukogu määruse (EL) 2022/1369 artiklile 8. Turukorrektsioonimehhanismi võimalik maagaasi hindasid alandav mõju ei tohiks viia maagaasi tarbimise kunstliku stimuleerimiseni ELis sel määral, et see kahjustaks vajalikke jõupingutusi maagaasinõudluse vähendamiseks kooskõlas nõukogu määruse (EL) 2022/1369 artiklite 3 ja 5 ning määruse (EL) 2022/1854 artiklite 3 ja 4 kohaste nõudluse vähendamise eesmärkidega. Komisjon peaks tagama, et mehhanismi käivitamine ei aeglusta liikmesriikide edusamme energiasäästu eesmärkide saavutamisel. (25)Et komisjon saaks sekkuda, kui gaasi- ja elektritarbimine peaks turukorrektsioonisündmuse mõjul suurenema, peaksid liikmesriigid lisaks kehtivatele aruandluskohustustele nõudluse vähendamise rakendamise kohta teatama komisjonile, milliseid meetmeid nad on turukorrektsioonisündmuse tõttu võtnud gaasi- ja elektritarbimise vähendamiseks, pidades silmas gaasinõudluse vähendamist 15 % võrra, nagu on sätestatud nõukogu määruse (EL) 2022/1369 artiklites 3 ja 5, ning nõukogu määruse (EL) 2022/1854 artiklites 3 ja 4 sätestatud nõudluse vähendamise eesmärke. Tagamaks, et turukorrektsioonisündmus ei nõrgenda stiimulit nõudluse vähendamiseks, peaks komisjon kaaluma ettepanekut kohandada nõukogu määrust (EL) 2022/1369 uue olukorraga. (26)Sõltuvalt sekkumise tasemest võivad turukorrektsioonimehhanismiga kaasneda finants-, lepingulised ja varustuskindlusega seotud riskid. Riskitase sõltub sellest, kui sageli mehhanism käivitatakse ja võib seega häirida turu normaalset toimimist. Mida madalam on sekkumise künnis, seda sagedamini käivitub mehhanism ja seetõttu on seda tõenäolisem, et risk realiseerub. Seega tuleks mehhanismi käivitamise tingimused kehtestada tasemel, mis on seotud TTFi järgmise kuu hinna ebahariliku ja erakordselt kõrge tasemega, ning samal ajal tagada, et see on tõhus viis hoida ära ülemääraseid hindu, mis ei kajasta rahvusvahelise turu suundumusi. Madalama künnise korral on oht, et ülempiir kehtestatakse olukordades, kus hinnatõus on piiratud kestusega ega tekita seega sama ulatuslikke probleeme nagu 2022. aasta augustis täheldatud hinnatõus. 2021. aasta detsembri lõpus ja 2022. aasta märtsi alguses tõusid TTFi järgmise kuu hinnad vaid paariks päevaks väga kõrgele ja langesid peaaegu kohe tagasi algtasemele, ilma et sellel olnuks tegelikke negatiivseid tagajärgi turgudele ja tarbijatele. (27)On oluline, et mehhanism oleks kavandatud nii, et see ei muudaks gaasitarnelepingute põhilist lepingulist tasakaalu, vaid tegeleks turu ebahariliku toimimise juhtumitega. Kui sekkumise käivitamise tingimused on kehtestatud sellisel tasemel, et need lahendavad praegused hinnakujunduse probleemid ja nende tingimustega ei soovita mõjutada nõudluse ja pakkumise tasakaalu, siis on võimalik minimeerida riski, et mehhanism või selle käivitamine muudab olemasolevate lepingute lepingulist tasakaalu. (28)Selleks et tagada turukorrektsioonimehhanismi kohene mõju, tuleks pakkumispiiri kohaldamine käivitada viivitamata ja automaatselt, ilma et selleks oleks vaja Energeetikasektorit Reguleerivate Asutuste Koostööameti (ACER) või komisjoni täiendavat otsust. Tagamaks, et käivitamisest tulenevad võimalikud probleemid tuvastatakse varakult, peaks komisjon andma Euroopa Keskpangale ja Euroopa Väärtpaberiturujärelevalvele (ESMA) volitused koostada aruanne mehhanismi võimaliku negatiivse mõju kohta finantsturgudele. (29)ACER peaks pidevalt jälgima, kas turukorrektsioonimehhanismi toimimise tingimused on täidetud. ACER on sellise järelevalve tegemiseks sobivaim asutus, sest tal on kogu liitu hõlmav ülevaade gaasiturgudest ja vajalikud teadmised gaasiturgude toimimisest ning ta on ELi õiguse alusel juba volitatud jälgima energia hulgimüügitoodetega kauplemist. ACER peaks seetõttu jälgima TTFi lähima aegumiskuupäevaga instrumentide arveldushinna ja TTFi Euroopa gaasihetkeindeksi muutumist ning võrdlema viimast võrdlushinnaga, mis määratakse kindlaks LNG Euroopa kauplemispunktidega seotud hinnanguliste hindade keskmise näitaja alusel, et kontrollida, kas turukorrektsioonimehhanismi käivitamist või seiskamist õigustavad tingimused on täidetud. Kui mehhanism on käivitatud, peaks ACER esitama komisjonile iga päev aruande selle kohta, kas käivitamiseks vajalikud tingimused on endiselt täidetud. (30)Turukorrektsioonimehhanismi käivitamine võib avaldada majandusele soovimatut ja ettenägematut mõju, sealhulgas põhjustada riske varustuskindlusele ja finantsstabiilsusele. Et tagada kiire reageerimine soovimatute turuhäirete korral, tuleks lisada tõhusad kaitsemeetmed, millega tagatakse, et mehhanismi saab igal ajal peatada. Kui ACERi seiretulemuste põhjal on konkreetseid märke selle kohta, et turukorrektsioonisündmus on peatselt toimumas, peaks komisjonil olema võimalik küsida Euroopa Keskpanga, ESMA, ACERi ning vajaduse korral Euroopa maagaasi ülekandesüsteemi haldurite võrgustiku (ENTSOG) ja gaasikoordineerimisrühma arvamust võimaliku turukorrektsioonisündmuse mõju kohta varustuskindlusele, ELi-sisestele gaasivoogudele ja finantsstabiilsusele, et komisjon saaks vajaduse korral kiiresti peatada turukorrektsioonimehhanismi käivitamise ACERi poolt. (31)Lisaks sellele, et iga päev kontrollitakse, kas pakkumispiiri rakendamiseks vajalikud tingimused on endiselt täidetud, tuleks lisada täiendavad kaitsemeetmed, et vältida soovimatuid turuhäireid. (32)Pakkumispiir ei tohiks mõjutada börsiväliseid tehinguid, sest nende hõlmamine tekitaks tõsiseid järelevalveprobleeme ja võib tekitada probleeme varustuskindlusega. (33)Kui turukorrektsioonimehhanismi toimimine ei ole enam põhjendatud maagaasituru olukorraga, tuleks mehhanism automaatselt seisata. Kui turuhäireid ei esine, tuleks mehhanism seisata alles pärast teatavat ajavahemikku, et ära hoida selle sagedast käivitamist ja seiskamist. Kui ACER teeb mehhanismi käivitamise tingimuste muutusi jälgides kindlaks, et TTFi Euroopa gaasihetkeindeks ei ole piisavalt stabiilse perioodi jooksul enam võrdlushinnast kõrgem, tuleks mehhanism automaatselt seisata. Mehhanismi seiskamiseks ei tohiks olla vaja ACERi ega komisjoni poolset hindamist, vaid see peaks toimuma automaatselt, kui vastavad tingimused on täidetud. (34)On väga oluline, et turukorrektsioonimehhanismi raames oleks ette nähtud tõhus vahend, et mis tahes ajal viivitamatult peatada ohutu ülempiiri kohaldamine, kui see põhjustaks tõsiseid turuhäireid, mis mõjutaksid varustuskindlust ja ELi-siseseid vooge. (35)Kuna on oluline põhjalikult hinnata kõiki kaitsemeetmeid, mida tuleb ohutu ülempiiri kohaldamise võimaliku peatamise hindamisel arvesse võtta, tuleks ohutu ülempiiri kohaldamine peatada komisjoni otsusega. Komisjon peaks tegema otsuse põhjendamatu viivituseta ja seejuures hindama eelkõige seda, kas pakkumispiiri jätkuv kohaldamine ohustab liidu varustuskindlust, kas sellega kaasnevad piisavad jõupingutused nõudluse vähendamiseks, kas sellega takistatakse turupõhiseid liidusiseseid gaasivooge, kas see kahjustab energia tuletisinstrumentide turge, kas selle juures võetakse arvesse gaasi turuhindu erinevatel korraldatud turgudel kogu liidus ning kas see võib kahjustada olemasolevaid gaasitarnelepinguid. (36)Turukorrektsioonimehhanism ei tohiks ohustada liidu gaasivarustuskindlust sellega, et see piirab hinnasignaale, mis on tähtsad vajalike gaasitarnete stiimulitena ja ELi-siseste gaasivoogude jaoks. Turukorrektsioonimehhanismi käivitamise korral võivad gaasitarnijad tegelikult tarned peatada ja müüa kasumi maksimeerimiseks vahetult pärast ülempiiride kohaldamise lõppu. Olukorras, kus komisjon on kuulutanud välja piirkondliku või liidu hädaolukorra vastavalt määruse (EL) 2017/1938 artiklile 12 ja kus tuleb kehtestada mitteturupõhised meetmed, eelkõige eesmärgiga tagada gaasitarned kaitstud tarbijatele, ei tohiks turukorrektsioonimehhanism gaasivooge siseturul põhjendamatult piirata ja sellega ohustada liidu gaasivarustuskindlust, ning seetõttu tuleks mehhanism peatada. (37)Turukorrektsioonimehhanism ei tohiks vähendada hinnasignaalide mõju ELi gaasi siseturul ega takistada turupõhiseid ELi-siseseid gaasivooge, kuna on oluline, et maagaas liiguks jätkuvalt sinna, kus seda kõige rohkem vajatakse. (38)Turukorrektsioonimehhanismid ei tohiks põhjendamatult ohustada energia tuletisinstrumentide turgude jätkuvat korrapärast toimimist. Nendel turgudel on oluline osa selles, et turuosalised saavad maandada oma positsioonide riske, eelkõige seoses hindade volatiilsusega. Lisaks võivad turukorrektsioonimehhanismi kaudu tehtavad hinnasekkumised põhjustada tuletisinstrumentide turgudel turuosalistele märkimisväärset rahalist kahju. Arvestades ELi gaasituru suurust, võib selline kahju mõjutada mitte ainult tuletisinstrumentidele spetsialiseerunud turge, vaid sellel võib olla märkimisväärne järelmõju teistele finantsturgudele. Seepärast peaks komisjon viivitamata peatama turukorrektsioonimehhanismi, kui see ohustab tuletisinstrumentide turu nõuetekohast toimimist. Sellega seoses on oluline, et komisjon võtaks arvesse asjaomaste liidu asutuste olemasolevaid eksperditeadmisi. Euroopa Väärtpaberiturujärelevalve (edaspidi „ESMA“) on sõltumatu asutus, mis aitab kaitsta ELi finantssüsteemi stabiilsust, eelkõige edendades stabiilseid ja korrakohaseid finantsturge, näiteks tuletisinstrumentide turge. Seepärast peaks komisjon võtma arvesse ESMA aruandeid nende aspektide kohta. Lisaks peaks komisjon võtma arvesse kõiki Euroopa Keskpanga (edaspidi „EKP“) nõuandeid finantssüsteemi stabiilsuse kohta kooskõlas Euroopa Liidu toimimise lepingu artikli 127 lõikega 4 ja selle lepingu IV protokolli artikliga 25. Võttes arvesse finantsturgude volatiilsust ja turusekkumiste võimalikku suurt mõju, on oluline tagada, et komisjon saaks turukorrektsioonimehhanismi kiiresti peatada. Seepärast tuleks ESMA aruanne ja Euroopa Keskpanga arvamus esitada hiljemalt 48 tunni jooksul või kiireloomulistel juhtudel samal päeval pärast komisjoni taotlust. (39)Turukorrektsioonimehhanism peaks olema kavandatud nii, et see oleks suunatud üksnes erandlikule gaasihindade tõusule, mis on tingitud hinnakujundusmehhanismi puudujääkidest, ning seega ei tohiks see mõjutada olemasolevate gaasitarnelepingute kehtivust. Kuid olukordades, kus komisjon täheldab, et turukorrektsioonimehhanismi käivitamine kahjustab olemasolevaid tarnelepinguid, peaks komisjon selle peatama. (40)Mehhanismi ülesehituse ja peatamise võimaluste juures tuleks arvesse võtta, et maagaasiga kauplejad võivad viia maagaasiga kauplemise liiduvälistesse piirkondadesse ja see vähendab turukorrektsioonimehhanismi tõhusust. Nii oleks see näiteks juhul, kui kauplejad hakkavad tegema börsiväliseid gaasitehinguid, mis on vähem läbipaistvad ja vähem regulatiivselt kontrollitud, ning mille korral on suurem risk, et asjaomased pooled ei täida oma kohustusi. See oleks nii ka juhul, kui kauplejad, kelle riskimaandust turukorrektsioonimehhanism võib piirata, otsivad riskimaandust teistes jurisdiktsioonides, mille tulemusel peab kliiriv vastaspool tasakaalustama tuletisinstrumentide positsioonide aluseks olevat raha, et kajastada piiratud arveldushinda, ning see põhjustab lisatagatise nõude. (41)ACER, Euroopa Keskpank, ESMA, Euroopa maagaasi ülekandesüsteemi haldurite võrgustik ja määruse (EL) 2017/1938 alusel loodud gaasikoordineerimisrühm peaksid abistama komisjoni turukorrektsioonimehhanismi järelevalvel. (42)Pärast turusündmust või peatamisotsust või turu ja varustuskindluse muutuste korral võib olla asjakohane vaadata läbi artikli 3 lõike 2 punktides a ja b sätestatud tingimused turukorrektsioonimehhanismi käivitamiseks. Seetõttu võib nõukogu komisjoni ettepaneku põhjal võtta selles olukorras vastu käesoleva määruse asjakohased muudatused. (43)Turukorrektsioonimehhanism on vajalik ja proportsionaalne, et saavutada eesmärk korrigeerida TTFi liiga kõrgeid gaasihindu. Kõik liikmesriigid on mures hinnatõusude kaudsete tagajärgede pärast nagu energiahindade tõus ja inflatsioon. Mis puudutab hinnakujundussüsteemi puudujääke, siis neil puudujääkidel on eri liikmesriikides erinev roll, kusjuures mõnes liikmesriigis (nt Kesk-Euroopa liikmesriikides) on hinnatõus selgemalt väljendunud kui teistes liikmesriikides (nt äärealadel asuvad või muude tarnevõimalustega liikmesriigid). Selleks et vältida killustunud tegevust, mis võib liidu integreeritud gaasiturgu lõhestada, on solidaarsuse vaimus vaja võtta ühiseid meetmeid. See on hädavajalik ka selleks, et tagada liidu varustuskindlus. Lisaks tagavad ühised kaitsemeetmed, mis võivad olla rohkem vajalikud muude tarnevõimalusteta liikmesriikides kui liikmesriikides, kus on rohkem muid võimalusi, kooskõlastatud lähenemisviisi energiasolidaarsuse väljendusena. Kuigi finantsriskid ja -kasu on eri liikmesriikides väga erinevad, kujutab turukorrektsioonimehhanism endast solidaarset kompromissi, mille puhul kõik liikmesriigid nõustuvad aitama kaasa turu korrigeerimisele ja võtma vastu samad hinnakujunduse piirid, kuigi hinnakujundusmehhanismi häirete tase ja TTFi hindade finantsmõju majandusele on eri liikmesriikides erinev. Turukorrektsioonimehhanism tugevdaks seega liidu solidaarsust ja hoiaks ära liiga kõrged hinnad, mis on paljude liikmesriikide jaoks isegi lühiajaliselt jätkusuutmatud. Kavandatud meede aitab solidaarsuse vaimus tagada, et kõigi liikmesriikide gaasitarneettevõtjad saavad osta gaasi mõistliku hinnaga.

(44)Eeloleva talvehooaja maagaasituru ebastabiilse ja ettearvamatu olukorra tõttu on oluline tagada, et turukorrektsioonimehhanismi saaks rakendada niipea kui võimalik, kui selle käivitamist õigustavad tingimused on täidetud. Seega peaks käesolev määrus jõustuma järgmisel päeval pärast selle avaldamist Euroopa Liidu Teatajas, ON VASTU VÕTNUD KÄESOLEVA MÄÄRUSE: I PEATÜKK – REGULEERIMISESE JA MÕISTED Artikkel 1 Reguleerimisese ja kohaldamisala Käesoleva määrusega kehtestatakse ajutine turukorrektsioonimehhanism, et vältida ülemäära kõrgeid gaasihindu, millel ei ole seost liidu muude börsihindadega. Artikkel 2 Mõisted Käesolevas määruses kasutatakse järgmisi mõisteid: 1.„TTFi lähima aegumiskuupäevaga tuletisinstrument“ – määruse (EL) nr 600/2014 artikli 2 lõike 1 punktis 30 määratletud kaubatuletisinstrument, millega kaubeldakse kauplemiskohas ja mille alusvara on tehing Gasunie Transport Services B.V hallatava gaasibörsi Title Transfer Facility (TTF) virtuaalses kauplemispunktis ning mis asjaomases kauplemiskohas kaubeldavate ühekuulise tähtajaga tuletisinstrumentide seas on lähima aegumiskuupäevaga; 2.„võrdlushind“ – keskmine päevahind, mille aluseks on New Yorki äriühingu S&P Global Inc. poolt veeldatud maagaasi kohta hinnangutes „Daily Spot Mediterranean Marker (MED)“ ja „Daily Spot Northwest Europe Marker (NWE)“ esitatud hind ning ACERi poolt nõukogu määruse (EL) [XXXX/2022] artiklite 18–22 kohaselt määratud hinnanguline päevahind; 3.„kauplemiskoht“ – mis tahes järgmine: a)„reguleeritud turg“, nagu on määratletud direktiivi 2014/65/EL artikli 4 lõike 1 punktis 21; b)„mitmepoolne kauplemissüsteem“, nagu on määratletud direktiivi 2014/65/EL artikli 4 lõike 1 punktis 22; c)„organiseeritud kauplemissüsteem“, nagu on määratletud direktiivi 2014/65/EL artikli 4 lõike 1 punktis 23. II peatükk – TURUKORREKTSIOONIMEHHANISM Artikkel 3 Turukorrektsioonimehhanism 1.Selleks et vähendada selliste ülemäära kõrgete maagaasihindade esinemist, millel ei ole seost muude gaasibörside hindadega, võib TTFi lähima aegumiskuupäevaga tuletisinstrumendi arveldushinna puhul alates 1. jaanuarist 2023 käivitada turukorrektsioonimehhanismi. 2.Turukorrektsioonimehhanism käivitatakse juhul, kui on täidetud järgmised tingimused (edaspidi „turukorrektsioonisündmus“):

a)TTFi lähima aegumiskuupäevaga tuletisinstrumendi arveldushind on kaks nädalat kõrgem kui 275 eurot ja b)Euroopa energiabörsi (EEX) avaldatud TTFi Euroopa gaasihetkeindeks on viimase kümne kauplemispäeva jooksul enne punktis a osutatud ajavahemiku lõppu olnud 58 eurot kõrgem kui võrdlushind. 3.Kui ACERi poolt artikli 4 lõike 1 kohaselt tehtud seire tulemustest ilmneb konkreetseid märke selle kohta, et peatselt võib esineda artikli 3 lõike 2 punkti b kohane turukorrektsioonisündmus, küsib komisjon Euroopa Keskpangalt (edaspidi „EKP“), Euroopa Väärtpaberiturujärelevalvelt (edaspidi „ESMA“) ja vajaduse korral Euroopa maagaasi ülekandesüsteemi haldurite võrgustikult (edaspidi „ENTSOG“) ning määruse (EL) 2017/1938 alusel loodud gaasikoordineerimisrühmalt arvamust võimaliku turukorrektsioonisündmuse mõju kohta varustuskindlusele, ELi-sisestele tarnevoogudele ja finantsstabiilsusele, et komisjon saaks vajaduse korral kiiresti peatada turukorrektsioonimehhanismi käivitamise ACERi poolt. Arvamuses võetakse arvesse ka muudel asjakohastel, eelkõige Aasia ja USA organiseeritud turgudel esinevaid hinnasuundumusi, mida kajastavad New Yorki äriühingu S&P Global Inc. avaldatavad „Joint Japan Korea Marker“ (Jaapani-Korea ühismarker) ja „Henry Hub Gas Price Assessment“ (Henry Hubi gaasihinna hinnang). 4.Kui ACER leiab määruse (EL) nr 1227/2011, komisjoni rakendusmääruse (EL) nr 1348/2014 ja nõukogu määruse (EL) [XXXX/2022] artiklite 18–22 kohaselt saadud teabe või muu avalikult kättesaadava turuteabe põhjal, et turukorrektsioonisündmus on toimunud, avaldab ta viivitamata Euroopa Liidu Teatajas selle kohta teate (edaspidi „turukorrektsiooniteade“) ning teavitab sündmuse toimumisest komisjoni, ESMAt ja EKPd. 5.Alates turukorrektsiooniteate avaldamisele järgnevast päevast ei või vastu võtta tehingukorraldusi nende TTFi tuletisinstrumentide kohta, mille hind on kõrgem kui 275 eurot (edaspidi „pakkumispiir“). 6.Liikmesriigid teatavad komisjonile, missuguseid meetmeid nad on võtnud, et vältida gaasi- ja elektritarbimise suurenemist turukorrektsioonisündmuse tõttu ning et vähendada gaasi- ja elektrinõudlust, pidades silmas nõukogu määruse (EL) 2022/1369 artiklite 3 ja 5 kohast gaasinõudluse 15 % vähendamist ning nõukogu määruse (EL) 2022/1854 artiklite 3 ja 4 kohaseid nõudluse vähendamise eesmärke. Teade esitatakse hiljemalt kaks nädalat pärast turukorrektsioonisündmuse toimumist, välja arvatud juhul, kui komisjon on vahepeal võtnud vastu peatamisotsuse vastavalt artikli 5 lõikele 2. 7.Kui komisjon on hinnanud pakkumispiiri mõju gaasi- ja elektritarbimisele ning edusamme, mis on tehtud nõukogu määruse (EL) 2022/1369 artiklites 3 ja 5 ning nõukogu määruse (EL) 2022/1854 artiklites 3 ja 4 nõudluse vähendamisele seatud eesmärkide saavutamisel, võib ta ka teha ettepaneku kohandada nõukogu määrust (EL) 2022/1369 uuele olukorrale. 8.Turukorrektsioonisündmuse esinemise korral palub komisjon EKP-l põhjendamatu viivituseta koostada aruanne selle kohta, kas energiatuletisinstrumentide turgude stabiilsust ja nõuetekohast toimimist võib ohustada mõni soovimatu häire. Artikkel 4 Turukorrektsioonimehhanismi seire ja seiskamine 1.ACER jälgib pidevalt, kas artikli 3 lõike 2 punktis b osutatud tingimus on täidetud, lähtudes määruse (EL) nr 1227/2011, komisjoni rakendusmääruse (EL) nr 1348/2014 ja nõukogu määruse (EL) [XXXX/2022] artiklite 18–22 kohaselt saadavast teabest ja turuteabest. ACER edastab oma seire tulemused komisjonile iga tööpäeva lõpus hiljemalt kell 18.00 Kesk-Euroopa aja järgi. 2.Kui artikli 3 lõike 2 punktis b osutatud tingimus ei ole enam täidetud kümne järjestikuse kauplemispäeva jooksul enne turukorrektsioonisündmusele järgneva kuu lõppu või pärast seda („seiskamissündmus“), avaldab ACER Euroopa Liidu Teatajas viivitamata selle kohta teate ning teavitab komisjoni ja ESMAt, et artikli 3 lõike 2 punktis b osutatud tingimus ei ole enam täidetud (edaspidi „seiskamisteade“). Alates seiskamisteate avaldamisele järgnevast päevast lõpetatakse artikli 3 lõikes 4 osutatud pakkumispiiri kohaldamine. Artikkel 5 Turukorrektsioonimehhanismi peatamine 1.ESMA, EKP, ACER, gaasikoordineerimisrühm ja ENTSOG jälgivad järjepidevalt pakkumispiiri mõju turgudele ja varustuskindlusele. 2.Sellele seirele tuginedes peatab komisjon oma otsusega turukorrektsioonimehhanismi kohaldamise, kui ilmnevad soovimatud turuhäired või nende esinemise selged ohud, mis mõjutavad negatiivselt varustuskindlust, ELi-siseseid tarnevooge või finantsstabiilsust (edaspidi „peatamisotsus“). Hindamisel võtab komisjon eelkõige arvesse seda, kas jätkuvalt käivitatud turukorrektsioonimehhanism: a)ohustab liidu gaasivarustuskindlust, mis võib eelkõige esineda juhul, kui komisjon on kuulutanud välja piirkondliku või liidu hädaolukorra vastavalt määruse (EL) 2017/1938 artiklile 12, või selle toimimise tulemuseks võib olla gaasikasutuse piiramine; b)toimib ajal, kui nõukogu määruse (EL) 2022/1369 artikli 5 kohased nõudluse kohustusliku vähendamise eesmärgid ei ole ELi tasandil täidetud, mõjutab negatiivselt nõukogu määruse (EL) 2022/1369 artikli 3 kohase gaasisäästueesmärgi saavutamisel tehtavaid edusamme või tingib gaasitarbimise üldise suurenemise, tuginedes liikmesriikidelt nõukogu määruse (EL) 2022/1369 artikli 8 kohaselt saadud andmetele gaasitarbimise ja gaasinõudluse vähendamise kohta; c)vastavalt ACERi seireandmetele takistab ELi-siseseid turupõhiseid gaasivooge; d)ESMA poolt turukorrektsioonimeetme käivitamise mõju kohta koostatud aruande ja komisjoni poolt EKP-lt küsitud arvamuse põhjal kahjustab energiatuletisinstrumentide turgude stabiilsust ja nõuetekohast toimimist;

e)võtab arvesse gaasi turuhindu erinevatel organiseeritud turgudel kogu liidus ja muudes asjakohastes organiseeritud kauplemiskohtades, näiteks Aasias ja USAs, mida kajastavad New Yorki äriühingu S&P Global Inc. avaldatavad „Joint Japan Korea Marker“ (Jaapani-Korea ühismarker) või „Henry Hub Gas Price Assessment“ (Henry Hubi gaasihinna hinnang); f)mõjutab olemasolevate, sealhulgas pikaajaliste gaasitarnelepingute kehtivust. 3.Peatamisotsus tehakse põhjendamatu viivituseta ja avaldatakse Euroopa Liidu Teatajas. Alates peatamisotsuse avaldamisele järgnevast päevast kuni otsuses nimetatud ajani lõpetatakse artikli 3 lõikes 4 osutatud pakkumispiiri kohaldamine. 4.Artiklites 3, 4 ja 5 sätestatud ülesannete täitmisel abistavad komisjoni ACER, EKP, ESMA, gaasikoordineerimisrühm ja ENTSOG. Lõike 2 punkti d kohased ESMA aruanne ja EKP arvamus esitatakse hiljemalt 48 tunni pärast või pakilistel juhtudel komisjoni nõudel samal päeval. 5.Turukorrektsioonimehhanismi kohaldatakse ainult seni, kuni kehtib käesolev määrus. 6.Pärast turukorrektsioonisündmuse esinemist või peatamisotsuse tegemist või turu ja varustuskindluse arengut silmas pidades võib nõukogu komisjoni ettepaneku alusel otsustada vaadata läbi artikli 3 lõike 2 punktides a ja b sätestatud turukorrektsioonimehhanismi käivitamise tingimused. Enne sellise ettepaneku esitamist peaks komisjon konsulteerima EKP, ESMA, ACERi, gaasikoordineerimisrühma, ENTSOGi ja muude asjaomaste sidusrühmadega. III PEATÜKK – LÕPPSÄTTED Artikkel 6 Jõustumine ja läbivaatamine Käesolev määrus jõustub järgmisel päeval pärast selle avaldamist Euroopa Liidu Teatajas. Määrust kohaldatakse ühe aasta jooksul alates selle jõustumisest. Komisjon vaatab käesoleva määruse läbi hiljemalt 1. novembriks 2023, võttes arvesse üldist gaasitarneolukorda liidus, ja esitab nõukogule aruande läbivaatamise põhijärelduste kohta. Komisjon võib kõnealuse aruande põhjal teha ettepaneku käesoleva määruse kehtivusaja pikendamiseks. Käesolev määrus on tervikuna siduv ja liikmesriikides vahetult kohaldatav kooskõlas aluslepingutega. Strasbourg, Nõukogu nimel eesistuja FINANTSSELGITUS 1.ETTEPANEKU/ALGATUSE RAAMISTIK 1.1.Ettepaneku/algatuse nimetus 1.2.Asjaomased poliitikavaldkonnad 1.3.Ettepanekus/algatuses käsitletakse:

1.4.Eesmärgid 1.4.1.Üldeesmärgid 1.4.2.Erieesmärgid 1.4.3.Oodatavad tulemused ja mõju 1.4.4.Tulemusnäitajad 1.5.Ettepaneku/algatuse põhjendused 1.5.1.Lühi- või pikaajalises perspektiivis täidetavad vajadused, sealhulgas algatuse rakendamise üksikasjalik ajakava 1.5.2.ELi meetme lisaväärtus (see võib tuleneda eri teguritest, nagu kooskõlastamisest saadav kasu, õiguskindlus, suurem tõhusus või vastastikune täiendavus). Käesoleva punkti kohaldamisel tähendab „ELi meetme lisaväärtus“ väärtust, mis tuleneb liidu sekkumisest ja lisandub väärtusele, mille liikmesriigid oleksid muidu üksi loonud. 1.5.3.Samalaadsetest kogemustest saadud õppetunnid 1.5.4.Kooskõla mitmeaastase finantsraamistikuga ja võimalik koostoime muude asjaomaste meetmetega 1.5.5.Erinevate kasutada olevate rahastamisvõimaluste, sealhulgas vahendite ümberpaigutamise võimaluste hinnang 1.6.Ettepaneku/algatuse kestus ja finantsmõju 1.7.Ettenähtud eelarve täitmise viisid 2.HALDUSMEETMED 2.1.Järelevalve ja aruandluse eeskirjad 2.2.Haldus- ja kontrollisüsteem(id) 2.2.1.Eelarve täitmise viisi(de), rahastamise rakendamise mehhanismi(de), maksete tegemise korra ja kavandatava kontrollistrateegia selgitus 2.2.2.Teave kindlakstehtud riskide ja nende vähendamiseks kasutusele võetud sisekontrollisüsteemi(de) kohta 2.2.3.Kontrollide kulutõhususe (kontrollikulude suhe hallatavate vahendite väärtusse) hinnang ja põhjendus ning prognoositav veariski tase (maksete tegemise ja sulgemise ajal). 2.3.Pettuse ja eeskirjade eiramise ärahoidmise meetmed

3.ETTEPANEKU/ALGATUSE HINNANGULINE FINANTSMÕJU 3.1.Mitmeaastase finantsraamistiku rubriigid ja kulude eelarveread, millele mõju avaldub 3.2.Ettepaneku hinnanguline finantsmõju assigneeringutele 3.2.1.Hinnanguline mõju tegevusassigneeringutele – ülevaade 3.2.2.Tegevusassigneeringutest rahastatav väljund (hinnang) 3.2.3.Hinnanguline mõju haldusassigneeringutele – ülevaade 3.2.4.Kooskõla kehtiva mitmeaastase finantsraamistikuga 3.2.5.Kolmandate isikute rahaline osalus 3.3.Hinnanguline mõju tuludele FINANTSSELGITUS 1.ETTEPANEKU/ALGATUSE RAAMISTIK 1.1.Ettepanek: nõukogu määrus, millega luuakse turukorrektsioonimehhanism kodanike ja majanduse kaitsmiseks ülemäära kõrgete hindade eest 1.2.Asjaomased poliitikavaldkonnad Poliitikavaldkond: energia Meede: turukorrektsioonimehhanismi loomine 1.3.Ettepanekus/algatuses käsitletakse: x uut meedet ◻ uut meedet, mis tuleneb katseprojektist / ettevalmistavast meetmest ◻ olemasoleva meetme pikendamist ◻ ühe või mitme meetme ümbersuunamist teise või uude meetmesse või ühendamist teise või uue meetmega

1.4.Eesmärgid 1.4.1.Üldeesmärgid Turukorrektsioonimehhanism Title Transfer Facility (TTF) on virtuaalne hinnakujunduskoht Madalmaades, mis oma suure likviidsuse tõttu on sageli Euroopa gaasituru hinnakujunduse lähtealus, ning mõjutab lepinguid ja riskimaandustehinguid kogu ELis. TTF kujundab füüsiliselt Madalmaade võrku tuleva torujuhtmegaasi alusel hinnaindeksi ning toimib seega peamiselt Loode-Euroopa kauplemispunktina. Praegu müüb TTF enamikule ELi kauplemispunktidele gaasi nimiväärtusest kõrgema hinnaga, mis on suures osas märk Venemaalt pärit tarnete nappusest ja piirkonna taristu kitsaskohtadest. Asjaolu, et TTFi kasutatakse hinnavõrdlusvahendina ja alusena gaasilepingute riskide maandamiseks ELi eri kauplemispunktides, näitab selle olulisust maagaasi hinna määramisel ELis. Käesoleva erakorraliste meetmete ettepanekuga, mida peetakse viimaseks abinõuks, on soov lahendada ülemäära kõrgete maagaasihindadega seotud olukorrad ning kehtestada maksimaalne dünaamiline hind, millega võidakse teatavatel tingimustel TTFi turgudel järgmise kuu tehinguid teha. See piirmäär rakendub konkreetsete turusündmuste korral ja seda jälgitakse pidevalt, mitte ainult kord kuus, et teha kindlaks, kas turukorrektsioonimehhanism tuleks säilitada. Samuti kasutataks mehhanismi selleks, et teha süstemaatilist järelevalvet tagamaks, et ei avaldata põhjendamatut mõju eri aspektidele, alates varustuskindlusest kuni tahtmatute turuhäireteni, mis mõjutavad negatiivselt varustuskindlust ja ELi-siseseid vooge. Sellisel juhul tuleb korrektsioonimehhanism viivitamata peatada. 1.4.2.Erieesmärk Luua turukorrektsioonimehhanism, et vältida ülemääraseid järgmise kuu TTF-tasemeid, mis ei kajastu veeldatud maagaasi hindades. 1.4.3.Oodatavad tulemused ja mõju Märkige, milline peaks olema ettepaneku/algatuse oodatav mõju toetusesaajatele/sihtrühmale. Ettepanek aitab kaasa kõige likviidsemate tuletisinstrumentide turu optimaalsele toimimisele ELis, vältides Loode-Euroopa taristu kitsaskohtades ülemääraseid hindu ja nende põhjendamatut mõju kogu ELi gaasihindadele. 1.4.4.Tulemusnäitajad Märkige, milliste näitajate abil jälgitakse edusamme ja saavutusi. Luuakse ekspertide rühm, kelle ülesanne on jälgida turusuundumusi, mis toovad kaasa turukorrektsioonimehhanismi käivitamise. 1.5.Ettepaneku/algatuse põhjendused 1.5.1.Lühi- või pikaajalises perspektiivis täidetavad vajadused, sealhulgas algatuse rakendamise üksikasjalik ajakava Võttes arvesse energiakriisi mõõdet ning selle sotsiaalsete, majanduslike ja finantstagajärgede ulatust, peab komisjon asjakohaseks tegutseda üldise määruse alusel, mis on vahetult ja viivitamata kohaldatav. Selle abil luuakse kiire, ühtne ja kogu liitu hõlmav koostöömehhanism. 1.5.2.ELi meetme lisaväärtus (see võib tuleneda eri teguritest, nagu kooskõlastamisest saadav kasu, õiguskindlus, suurem tõhusus või vastastikune täiendavus). Käesoleva punkti kohaldamisel tähendab „ELi meetme lisaväärtus“ väärtust, mis tuleneb liidu sekkumisest ja lisandub väärtusele, mille liikmesriigid oleksid muidu üksi loonud. Käesolev ettepanek peaks aitama määrata TTFi tulevikutasemeid, olles suunatud hinnatõusude vähendamisele ja minimeerides selliseid hinnatõususid, mida nähti 2022. aasta augustis, säilitades samal ajal ELi atraktiivsuse veeldatud maagaasi veoste jaoks. 1.5.3.Samalaadsetest kogemustest saadud õppetunnid

Turukorrektsioonimehhanism oleks enneolematu sekkumine Euroopa liberaliseeritud ja integreeritud gaasiturule ja/või kauba- ja toorme finantsturgudele. Kuna selle mõju ei teata, on mehhanismile esitatud ranged tingimused ja ohutusnõuded ning ranged järelevalvenõuded. 1.5.4.Kooskõla mitmeaastase finantsraamistikuga ja võimalik koostoime muude asjaomaste meetmetega Tegevusassigneeringuid ei ole vaja. 1.5.5.Erinevate kasutada olevate rahastamisvõimaluste, sealhulgas vahendite ümberpaigutamise võimaluste hinnang Praeguses etapis ei ole ette nähtud vajadust teistsuguse lähenemisviisi järele. Nende uute ülesannete täitmiseks on komisjonis (energeetika peadirektoraat) vaja juurde kõrgetasemelisi eksperditeadmisi omavaid inimesi. Praeguse mitmeaastase finantsraamistiku kohaselt peab komisjon siiski tegutsema stabiilse personali tingimustes, mistõttu tuleb võimaluste piires kaaluda ümberpaigutamist peadirektoraadis ja komisjoni talituste vahel. Eraldi finantsselgitusega nähakse ette lisapersonal Euroopa Liidu Energeetikasektorit Reguleerivate Asutuste Koostööameti (ACER) jaoks. 1.6.Ettepaneku/algatuse kestus ja finantsmõju X◻ Piiratud kestusega –X◻ kehtib alates 2023. aastast seni, kuni energiakriis püsib –◻ finantsmõju kulukohustuste assigneeringutele avaldub ajavahemikul AAAA–AAAA ja maksete assigneeringutele ajavahemikul AAAA–AAAA. ◻ Piiramatu kestusega –Rakendamise käivitumisperiood hõlmab ajavahemikku AAAA–AAAA, –millele järgneb täieulatuslik rakendamine 1.7.Ettenähtud eelarve täitmise viisid X◻ Eelarve otsene täitmine komisjoni poolt –X◻ oma talituste kaudu, sealhulgas kasutades liidu delegatsioonides töötavat komisjoni personali; –◻ rakendusametite kaudu ◻ Eelarve jagatud täitmine koostöös liikmesriikidega ◻ Eelarve kaudne täitmine, mille puhul eelarve täitmise ülesanded on delegeeritud: –◻ kolmandatele riikidele või nende määratud asutustele;

–◻ rahvusvahelistele organisatsioonidele ja nende allasutustele (nimetage); –◻ Euroopa Investeerimispangale ja Euroopa Investeerimisfondile; –◻ finantsmääruse artiklites 70 ja 71 osutatud asutustele; –◻ avalik-õiguslikele asutustele; –◻ avalikke teenuseid osutavatele eraõiguslikele asutustele, kuivõrd neile antakse piisavad finantstagatised; –◻ liikmesriigi eraõigusega reguleeritud asutustele, kellele on delegeeritud avaliku ja erasektori partnerluse rakendamine ja kellele antakse piisavad finantstagatised; –◻ isikutele, kellele on delegeeritud Euroopa Liidu lepingu V jaotise kohaste ühise välis- ja julgeolekupoliitika erimeetmete rakendamine ja kes on kindlaks määratud asjaomases alusaktis. –Mitme eelarve täitmise viisi valimise korral esitage üksikasjad rubriigis „Märkused“. Märkused Järelevalvet teostavad komisjoni talitused, keda toetab Euroopa Liidu Energeetikasektorit Reguleerivate Asutuste Koostööamet (ACER). 2.HALDUSMEETMED 2.1.Järelevalve ja aruandluse eeskirjad Märkige sagedus ja tingimused. Energeetika peadirektoraadi poolt otse täidetavate ülesannete puhul järgitakse komisjonis rakendatavat iga-aastast kavandamise ja järelevalve tsüklit, sealhulgas esitatakse tulemused energeetika peadirektoraadi ja ACERi iga-aastases tegevusaruandes. Lisaks jälgitakse mehhanismi toimimist vastavalt ettepaneku artiklile 4. Ettepanek sisaldab ka artikli 5c kohaseid aruandluse erinõudeid. 2.2.Haldus- ja kontrollisüsteem(id) 2.2.1.Eelarve täitmise viisi(de), rahastamise rakendamise mehhanismi(de), maksete tegemise korra ja kavandatava kontrollistrateegia selgitus Komisjon, keda toetab Energeetikasektorit Reguleerivate Asutuste Koostööamet (ACER), käivitab turujärelevalvemehhanismi ja korraldab selle järelevalve, kuna nende ülesannete vastutusrikkuse tõttu ei saa neid delegeerida. 2.2.2.Teave kindlakstehtud riskide ja nende vähendamiseks kasutusele võetud sisekontrollisüsteemi(de) kohta

Mis puudutab mehhanismi käivitamise ja järelevalvega seotud ülesannete täitmist, siis tuvastatud riskid on seotud ebapiisava inimressursi ja nende põhiülesannete täitmiseks vajalike eksperditeadmiste tasemega komisjonis. EPSO/AD/401/22 energiaspetsialistide konkursi edukalt läbinud kandidaatide nimekiri aitab värvata komisjoni vajalikke eksperte. 2.2.3.Kontrollide kulutõhususe (kontrollikulude suhe hallatavate vahendite väärtusse) hinnang ja põhjendus ning prognoositav veariski tase (maksete tegemise ja sulgemise ajal). Energeetika peadirektoraat esitab oma iga-aastases tegevusaruandes igal aastal aruande oma tegevuse kontrollimise kulude kohta. Hanketegevuse riskiprofiil ja kontrollikulud on nõuetega kooskõlas. Energeetika peadirektoraadi poolt mehhanismi loomiseks antud ülesanded ei too kaasa täiendavaid kontrolle ega muid kontrollikulusid. 2.3.Pettuse ja eeskirjade eiramise ärahoidmise meetmed Nimetage rakendatavad või kavandatud ennetus- ja kaitsemeetmed, nt pettustevastase võitluse strateegias esitatud meetmed. Energeetika peadirektoraat võttis 2020. aastal vastu läbivaadatud pettustevastase võitluse strateegia. Energeetika peadirektoraadi pettustevastase võitluse strateegia põhineb komisjoni pettustevastase võitluse strateegial ja spetsiifilisel riskihindamisel, mis tehti asutuse sees, et selgitada välja pettuste suhtes kõige haavatavamad valdkonnad, juba kehtestatud kontrollid ja meetmed, mis on vajalikud, et parandada energeetika peadirektoraadi suutlikkust pettusi ennetada, avastada ja kõrvaldada. Riigihangete suhtes kohaldatavad lepingusätted tagavad, et auditeid ja kohapealseid kontrolle saavad teha komisjoni talitused, sealhulgas Euroopa Pettustevastane Amet (OLAF), kasutades Pettustevastase Ameti soovitatud standardsätteid. 3.ETTEPANEKU/ALGATUSE HINNANGULINE FINANTSMÕJU 3.1.Mitmeaastase finantsraamistiku rubriigid ja kulude eelarveread, millele mõju avaldub ·Olemasolevad eelarveread Järjestatud mitmeaastase finantsraamistiku rubriigiti ja iga rubriigi sees eelarveridade kaupa Mitmeaastase finantsraamistiku rubriik Eelarverida Kulu

liik Rahaline osalus Nr

Liigendatud/liigendamata EFTA riigid kandidaatriigid kolmandad riigid finantsmääruse artikli 21 lõike 2 punkti b tähenduses 01 02 20 04 02 Liigendatud EI EI EI EI ·Uued eelarveread, mille loomist taotletakse Järjestatud mitmeaastase finantsraamistiku rubriigiti ja iga rubriigi sees eelarveridade kaupa Mitmeaastase finantsraamistiku rubriik Eelarverida Kulu

liik Rahaline osalus Nr

Liigendatud/liigendamata EFTA riigid kandidaatriigid kolmandad riigid finantsmääruse artikli 21 lõike 2 punkti b tähenduses [XX.AA.AA.AA] JAH/EI JAH/EI JAH/EI JAH/EI 3.2.Ettepaneku hinnanguline finantsmõju assigneeringutele 3.2.1.Hinnanguline mõju tegevusassigneeringutele – ülevaade –X Ettepanek/algatus ei hõlma tegevusassigneeringute kasutamist –◻ Ettepanek/algatus hõlmab tegevusassigneeringute kasutamist, mis toimub järgmiselt:

miljonites eurodes (kolm kohta pärast koma) Mitmeaastase finantsraamistiku

rubriik 1 Ühtne turg, innovatsioon ja digitaalvaldkond PEADIREKTORAAT: ENER Aasta

2022 Aasta

2023 Aasta

2024 Aasta

2025 Lisage vajalik arv aastaid, et kajastada kogu finantsmõju kestust (vt punkt 1.6) KOKKU • Tegevusassigneeringud Eelarverida 02 20 04 02 Kulukohustused (1a) Maksed (2a) Eelarverida Kulukohustused (1b) Maksed (2b) Eriprogrammide vahenditest rahastatavad haldusassigneeringud Eelarverida 3) Energeetika peadirektoraadi

assigneeringud KOKKU Kulukohustused =1a+1b +3 Maksed =2a+2b +3





• Tegevusassigneeringud KOKKU Kulukohustused 4) Maksed 5) • Eriprogrammide vahenditest rahastatavad haldusassigneeringud KOKKU 6) Mitmeaastase finantsraamistiku

RUBRIIGI 1

assigneeringud KOKKU Kulukohustused = 4 + 6 Maksed = 5 + 6 Juhul kui ettepanek/algatus mõjutab mitut rubriiki, tuleb eelmist jaotist korrata • Tegevusassigneeringud KOKKU (kõik rubriigid) Kulukohustused 4) Maksed 5) Eriprogrammide vahenditest rahastatavad haldusassigneeringud KOKKU (kõik rubriigid) 6) Mitmeaastase finantsraamistiku

RUBRIIKIDE 1‒6

assigneeringud KOKKU

(Lähtesumma) Kulukohustused = 4 + 6 Maksed = 5 + 6







Mitmeaastase finantsraamistiku

rubriik 7 „Halduskulud“ Selle punkti täitmisel tuleks kasutada haldusalaste eelarveandmete tabelit, mis on esitatud õigusaktile lisatava finantsselgituse lisas (sisekorraeeskirjade V lisa), ja laadida see üles DECIDE’i talitustevahelise konsulteerimise eesmärgil. miljonites eurodes (kolm kohta pärast koma) Aasta

N 2023 Aasta

N + 1 2024 Aasta

N + 2 2025 Aasta

N + 3 2026 Aasta N+4 2027 KOKKU PEADIREKTORAAT: ENER (energeetika peadirektoraat) • Personalikulud 0,942 0,942 0,942 0,942 0,942 4,710000 • Muud halduskulud Energeetika peadirektoraat KOKKU Assigneeringud 0,942 0,942 0,942 0,942 0,942 4,710000 Mitmeaastase finantsraamistiku

RUBRIIGI 7 assigneeringud

KOKKU (Kulukohustuste kogusumma = maksete kogusumma) 0,942 0,942 0,942 0,942 0,942 4,710000 miljonites eurodes (kolm kohta pärast koma) Aasta

N Aasta

N+1 Aasta

N+2 Aasta

N+3 Lisage vajalik arv aastaid, et kajastada kogu finantsmõju kestust (vt punkt 1.6) KOKKU Mitmeaastase finantsraamistiku

RUBRIIKIDE 1‒7

assigneeringud KOKKU Kulukohustused 0,942 0,942 0,942 0,942 0,942 4,710000 Maksed 0,942 0,942 0,942 0,942 0,942 4,710000 3.2.2.Tegevusassigneeringutest rahastatav väljund (hinnang)

kulukohustuste assigneeringud miljonites eurodes (kolm kohta pärast koma) Märkige eesmärgid ja väljundid ⇩ Aasta

N Aasta

N+1 Aasta

N+2 Aasta

N+3 Lisage vajalik arv aastaid, et kajastada kogu finantsmõju kestust (vt punkt 1.6) KOKKU VÄLJUNDID Liik Keskmine kulu Arv Kulu Arv Kulu Arv Kulu Arv Kulu Arv Kulu Arv Kulu Arv Kulu Väljundite arv kokku Kulud kokku ERIEESMÄRK nr 1... - Väljund - Väljund - Väljund Erieesmärk nr 1 kokku ERIEESMÄRK nr 2 ... - Väljund Erieesmärk nr 2 kokku KOKKU 3.2.3.Hinnanguline mõju haldusassigneeringutele – ülevaade –◻ Ettepanek/algatus ei hõlma haldusassigneeringute kasutamist –X Ettepanek/algatus hõlmab haldusassigneeringute kasutamist, mis toimub järgmiselt: miljonites eurodes (kolm kohta pärast koma) Aasta

N 2023 Aasta

N+1 2024 Aasta

N+2 2025 Aasta

N+3 2026 Aasta N +4 2027 KOKKU Mitmeaastase finantsraamistiku

RUBRIIK 7 Personalikulud 0,942 0,942 0,942 0,942 0,942 4,710000 Muud halduskulud Mitmeaastase finantsraamistiku RUBRIIGI 7

kulud KOKKU 0,942 0,942 0,942 0,942 0,942 4,710000 Mitmeaastase finantsraamistiku RUBRIIGIST 7

välja jäävad kulud Personalikulud 0 0 0 0 0 Muud halduskulud 0 0 0 0 0 Mitmeaastase finantsraamistiku

RUBRIIGIST 7

välja jäävad kulud KOKKU 0 0 0 0 0 KOKKU 0,942 0,942 0,942 0,942 0,942 4,710000 Personali ja muude halduskuludega seotud assigneeringute vajadused kaetakse asjaomase peadirektoraadi poolt kõnealuse meetme haldamiseks juba antud ja/või peadirektoraadi siseselt ümberpaigutatud assigneeringutest, mida vajaduse korral võidakse täiendada nendest lisaassigneeringutest, mis haldavale peadirektoraadile eraldatakse iga-aastase vahendite eraldamise menetluse käigus, arvestades eelarvepiirangutega. 3.2.3.1.Hinnanguline personalivajadus –◻ Ettepanek/algatus ei hõlma personali kasutamist –X Ettepanek/algatus hõlmab personali kasutamist, mis toimub järgmiselt: Hinnanguline väärtus täistööaja ekvivalendina Aasta

N 2023 Aasta

N+1 2024 Aasta N + 2 2025 Aasta N+3 2026 Aasta N +4 2027 • Ametikohtade loeteluga ette nähtud ametikohad (ametnikud ja ajutised töötajad) 20 01 02 01 (komisjoni peakorteris ja esindustes) 6 6 6 6 6 20 01 02 03 (delegatsioonides) 01 01 01 01 (kaudne teadustegevus) 01 01 01 11 (otsene teadustegevus) Muud eelarveread (märkige) • Koosseisuväline personal (täistööajale taandatud töötajad) 20 02 01 (üldvahenditest rahastatavad lepingulised töötajad, riikide lähetatud eksperdid ja renditööjõud) 20 02 03 (lepingulised töötajad, kohalikud töötajad, riikide lähetatud eksperdid, renditööjõud ja noored eksperdid delegatsioonides) XX 01 xx yy zz - peakorteris - delegatsioonides 01 01 01 02 (lepingulised töötajad, riikide lähetatud eksperdid ja renditööjõud kaudse teadustegevuse valdkonnas) 01 01 01 12 (lepingulised töötajad, riikide lähetatud eksperdid ja renditööjõud otsese teadustegevuse valdkonnas) Muud eelarveread (märkige) KOKKU 6 6 6 6 6 XX tähistab asjaomast poliitikavaldkonda või eelarvejaotist.

Personalivajadused kaetakse juba meedet haldavate peadirektoraadi töötajatega ja/või töötajate peadirektoraadisisese ümberpaigutamise teel. Vajaduse korral võidakse personali täiendada iga-aastase vahendite eraldamise menetluse käigus, arvestades olemasolevate eelarvepiirangutega. Ülesannete kirjeldus: Ametnikud ja ajutised töötajad See enneolematu mehhanism hõlmab range järelevalvega seotud ülesandeid, sealhulgas kauba- ja toormeturgude toimimise ja varustuskindlusega seotud ülesandeid, mis praegu komisjoni ülesannete hulka ei kuulu. Võttes arvesse selle ülesande täitmisega seotud vastutustasandit ja ülimalt negatiivset mõju, mis võib tekkida juhul, kui asjaomast ülesannet nõuetekohaselt ei täideta, on komisjoni maine jaoks ülimalt oluline, et ei võetakse ühtegi riski, mis võiks kahjustada ülesande täitmist. Ülesannete täitmiseks võtab energeetika peadirektoraat tööle kuus energeetika valdkonna ta